Pegawai Zuraida dedah dokumen projek rundingan terus libatkan syarikat, Guan Eng

Setiausaha politik kepada Menteri Perumahan dan Kerajaan Tempatan (KPKT) Zuraida Kamaruddin mendedahkan dokumen yang disifatkan sebagai bukti tiada campur tangan menteri itu dalam projek rundingan terus ketika pemerintahan kerajaan Pakatan Harapan (PH).Nor Hizwan Ahmad berkata, meskipun Zuraida berkhidmat sebagai menteri ketika tarikh surat projek rundingan terus itu dikeluarkan namun perbincangan hanya melibatkan Menteri Kewangan Lim Guan Eng dengan syarikat penyelia projek.“Dalam surat ini sendiri, syarikat Bumi Segar Indah (BSI) dah maklumkan perbincangan sudah dibuat bersama bekas menteri kewangan Lim Guan Eng.“Tiada sedikit pun dakwat pen menteri (Zuraida) pada surat-surat ini,” katanya pada sidang media hari ini.Salinan dokumen yang dipegang Nor Hizwan sewaktu sidang media itu tidak diserahkan kepada media untuk siaran awam.Sebelum itu, Lim mencabar menteri itu mendedahkan surat berkaitan satu daripada dua projek KPKT yang diluluskan secara rundingan terus ketika pentadbiran PH.Lim mendakwa Projek Sisa Pepejal Taman Beringin (PSPTB) bernilai RM170.3 juta itu, hakikatnya dimohon sendiri KPKT kepada Kementerian Kewangan.Beliau dilaporkan berkata ketua setiausaha (KSU) KPKT pasti ada menghantar surat permohonan projek rundingan terus itu pada 2018, memandangkan ia membabitkan peruntukan yang besar.Bagaimanapun, Zuraida sebelum ini berulang kali menegaskan dua projek itu adalah di luar pengetahuannya dan mendakwa ia sebagai “kerja Lim Guan Eng.”Mengulas lanjut, Nor Hizwan percaya tindakan Lim mendesak Zuraida mendedahkan dokumen tersebut untuk merosakkan imej dan perjalanan politiknya.Ini kerana, sebanyak 101 projek rundingan terus yang didedahkan Menteri Kewangan Tengku Zafrul Aziz di Parlimen, mengapa hanya projek melibatkan menteri itu sahaja yang diberikan perhatian.“Kemeterian Pengangkutan dan lain-lain pun ada (projek rundingan terus). Kenapa diam?” katanya kepada MalaysiaNow selepas sidang media.Terdahulu, Tengku Zafrul mendedahkan senarai 101 projek bernilai RM6.61 bilion diluluskan secara rundingan terus ketika pemerintahan PH.Antara dalam senarai itu adalah dua projek di bawah KPKT yang mana Zuraida juga sebagai menteri pada ketika itu, ialah PSPTB bernilai RM170,294,400 dan Sistem Perisian Perakaunan Century (RM501,206.37).


Ketua menteri Sabah, isteri pulih Covid-19

Ketua Menteri Sabah Hajiji Noor, pulih daripada Covid-19 dan dibenarkan keluar dari wad di Hospital Queen Elizabeth (HQE) di Kota Kinabalu, pada jam 10.30 pagi tadi.Turut dibenarkan pulang ialah isteri beliau, Juliah Salag.Hajiji yang bimbang dengan peningkatan jumlah kes Covid-19 di Sabah berkata, kerajaan negeri akan berusaha sedaya upaya untuk membendung penularan wabak itu.“…yang penting ialah rakyat mesti berdisiplin, bekerjasama dan sentiasa mematuhi prosedur operasi standard yang ditetapkan oleh kerajaan,” katanya dalam kenyataan, hari ini.Dalam pada itu, Hajiji mengucapkan terima kasih kepada Pengarah Kesihatan Sabah Dr Christina Rundi; Pengarah HQE Dr William Gotulis; Ketua Unit Penyakit Berjangkit Dr Lee Heng Gee; doktor-doktor pakar dan jururawat yang merawat beliau dan isteri.Hajiji yang bimbang dengan peningkatan jumlah kes Covid-19 di Sabah berkata, kerajaan negeri akan berusaha sedaya upaya untuk membendung penularan wabak itu.Hajiji turut melahirkan penghargaan dan berterima kasih, kepada mereka yang sentiasa mendoakan kesembuhan dan kesihatan beliau, serta petugas barisan hadapan yang bertungkus lumus berkorban masa dan tenaga bagi membendung penularan wabak Covid-19.


Wisma Putra serah kepada polis berhubung kebocoran maklumat diplomatik sensitif

Wisma Putra hari ini berkata akan menyerahkan siasatan berhubung satu rakaman audio mengenai aduan seorang pegawai kementerian luar negeri berhubung masalah dihadapi diplomat luar negara kepada polis, berikutan pendedahan mesej suara yang dibocorkan seorang pembantu bekas menteri luar negeri.Dalam sebuah kenyataan, individu yang disyaki membuat rakaman tersebut sudah dikenal pasti dan dipanggil untuk membantu siatan.“Beliau membuat pengakuan sepenuhnya bahawa rakaman suara tersebut dibuat oleh beliau sendiri dan individu yang bergelar ‘Datin’ tersebut merupakan seorang pegawai kepada bekas menteri luar negeri sebelum pemerintahan kerajaan Pakatan Harapan ataupun kerajaan Perikatan Nasional,” kata kenyataan itu lagi.“Memandangkan laporan polis berhubung perkara yang tular ini dibuat 11 April 2022 yang lalu dan ianya turut melibatkan melibatkan invidu di luar kementerian luar negeri, maka laporan siasatan jawatankuasa siasatan dalaman kementerian luar negeri akan diserahkan kepada pihak polis untuk siasatan dan tindakan sewajarnya.”Terdahulu, MalaysiaNow melaporkan seorang Datin bakal berdepan masalah kerana membocorkan maklumat diplomatik sensitif Malaysia di luar negara.Perkembangan terbaru itu timbul susulan tindakan Wisma Putra terhadap dua diplomat negara di UAE selepas mereka gagal mengatur lawatan rasmi Perdana Menteri Ismail Sabri Yaakob akhir bulan lalu.Ekoran kecuaian komunikasi sehingga pegawai UAE tidak dimaklumkan mengenai lawatan Ismail, duta Malaysia ke UAE Tarid Sufian, dan konsul jeneralnya di Dubai, Hasril Abdul Hamid dipanggil balik dan kini ditempatkan di Putrajaya.Difahamkan, ekoran insiden itu, UAE menyatakan rasa malu mereka kerana tidak menyambut delegasi Ismail ketika ketibaannya di Dubai selain turut memohon maaf.Sebelum ini, Wisma Putra biasa mengambil tindakan sedemikian terhadap diplomat yang gagal melaksanakan tugas mereka.


Malaysia kekal di tangga ke-7 walau raih 6 emas

Kontinjen negara gagal memperbaiki kedudukan dalam carta pungutan pingat walaupun menambah enam pingat emas selepas berakhir hari kelima temasya Sukan SEA 2023 di Phnom Penh semalam.
Kejayaan meraih enam pingat emas itu yang merupakan pencapaian terbaik setakat ini menyaksikan kontinjen negara kekal berada di kedudukan ketujuh dengan kutipan keseluruhan 21 emas, 22 perak dan 42 gangsa.
Skuad silat muncul pasukan terbaik hari ini apabila menyumbangkan tiga pingat emas menerusi Norsyakirah Muksin dalam kategori bawah 45 kilogram (kg) Putri, Nor Farah Mazlan (kategori 45-50kg Putri) dan Muhammad Izzul Irfan Marzuki (kategori 60-65kg Putra).
Tiga pingat emas lagi adalah menerusi penerjun Lee Yiat Qing dalam acara 10m platform wanita, atlet wushu Tan Cheong Min (nanquan wanita) dan pemain golf Ng Jing Xuen bagi acara individu wanita.
Malaysia turut menambah tujuh pingat perak dan 10 pingat gangsa.
Selepas tamat saingan hari ini, Vietnam yang mengumpul keseluruhan 50 pingat emas, 50 perak dan 61 gangsa merampas kedudukan teratas, manakala tuan rumah Kemboja di kedudukan kedua dengan 47-41-51.
Thailand yang sebelum ini, mendahului carta kedudukan pingat, turun dua anak tangga di tempat ketiga selepas mengumpul 47 emas, 36 perak dan 53 gangsa.
Tumpuan kontinjen negara pada hari keenam temasya esok bagi menambah kilauan emas sudah pasti terarah, antaranya kepada skuad ping pong wanita yang melakar kejutan mara ke pentas final selepas 30 tahun dalam acara berpasukan.
Malaysia dijadual berdepan Thailand dalam perlawanan akhir pada 10 pagi waktu tempatan (11 pagi waktu Malaysia).
Selain itu, Malaysia juga berpeluang menambah pungutan pingat emas apabila skuad badminton lelaki yang menyingkirkan juara bertahan Thailand dalam acara berpasukan di peringkat separuh akhir, bakal membuat perhitungan berdepan musuh tradisi, Indonesia pada final esok.
Esok, golf juga bakal menjadi tumpuan apabila pemain negara akan memulakan cabaran dalam acara berpasukan lelaki bagi mempertahankan pingat emas yang dimenangi pada edisi Hanoi, Vietnam tahun lepas.


Sejak bila orang Melayu tidak raikan kaum lain, Mahathir soal Anwar

Dr Mahathir Mohamad mengecam kenyataan Anwar Ibrahim baru-baru ini yang menggesa orang Melayu supaya lebih bertolak ansur dengan masyarakat minoriti.
Beliau berkata gambaran perdana menteri terhadap orang Melayu sebagai angkuh bukan sahaja salah menurut sejarah tetapi juga menghina mereka.
Mahathir berkata bukan sahaja ekonomi negara dikuasai orang bukan Melayu, tetapi kewujudan rumah ibadat dan binaan agama bukan Islam di seluruh negara di tengah-tengah kawasan majoriti Melayu menunjukkan bukti toleransi yang diamalkan oleh orang Melayu sejak berzaman lagi.
“Tokong-tokong besar yang dibina di merata tempat di Semenanjung Tanah Melayu tidak pernah merasa terancam.
“Begitu juga patung-patung keagamaan yang besar terdiri di serata pelosok Tanah Melayu malahan di antara yang terbesar di dunia terdapat di Kelantan, di mana penduduk Melayunya melebihi 95%,” katanya dalam satu kenyataan.
Sekembalinya daripada lawatan rasmi ke Kemboja awal bulan ini, Anwar memuji toleransi kerajaan majoriti Buddha terhadap minoriti Islamnya, sambil memberikan contoh bagaimana Perdana Menteri Hun Sen menganjurkan majlis berbuka puasa untuk umat Islam.
"Kita kadang-kadang bila jadi majoriti, kita rasa terlalu selesa dan angkuh menganggap yang kita tidak boleh raikan kelompok-kelompok lain.
"Sementara kita menjaga kepentingan majoriti Melayu Islam di Malaysia, kita harus pastikan ada prinsip saling hormat-menghormati dan memberi hak kewarganegaraan kepada semua.
"Kalau di Kemboja kita nak orang Islam diraikan, masjid mereka tidak dirobohkan, hak mereka dipertahankan malah diangkat sebagai menteri, begitulah halnya untuk semua negara lain tanpa mengorbankan kepentingan kelompok majoriti," kata Anwar.
Mahathir berkata orang Melayu sudahpun menerima komuniti migran sebelum merdeka, dengan kira-kira satu juta diberi taraf kewarganegaraan dalam pada masa yang sama memberikan kebebasan kepada mereka mengamalkan budaya, bahasa dan pendidikan sendiri.
“Apabila negara capai kemerdekaan, mereka diberi hak mengundi dan wakil-wakil mereka dilantik menjadi menteri dan ke lain-lain jawatan tertinggi di dalam kerajaan.
“Bukan seorang tetapi jika dikira dari sejak merdeka sehingga ke hari ini, sudah ratusan jika tidak ribuan jika dicampurkan semua jawatan-jawatan menteri, timbalan menteri, setiausaha Parlimen serta lain-lain jawatan penting,” kata Mahathir.
Mahathir mengimbas kembali bagaimana beliau dikecam teruk oleh pengkritik pada masa lalu kerana menggelar orang Melayu "pemalas", sambil menambah l ia adalah untuk mengingatkan masyarakat bekerja keras supaya tidak hilang segala-galanya kepada bukan Melayu.
“Tetapi hari ini Anwar kata Melayu angkuh dan tidak mahu raikan kaum lain sedangkan orang Melayu sudah memberi ruang seluas-luasnya untuk kaum-kaum lain sehingga bahagian untuk orang Melayu sudah hampir lupus.
“Untuk orang Melayu pertahan serba sedikit yang tinggal itu Anwar anggap angkuh. Cuma apabila sudah tiada ada apa milik Melayu barulah tidak angkuh?” kata Mahathir, yang baru-baru ini menuduh Anwar menyekat kebebasan bersuara susulan pembatalan secara mengejut program "Proklamasi Melayu" anjuran beberapa kumpulan Melayu.


Larang kemasukan atlet Israel, acara kejohanan skuasy antarabangsa di KL dibatalkan

Kejohanan skuasy antarabangsa yang dijadual akan diadakan di Malaysia telah dibatalkan, kata badan induk sukan itu selepas tindakan negara tidak mengeluarkan visa bagi atlet skuasy Israel telah mencetuskan kecaman.Pengecualian atlet oleh Malaysia adalah satu lagi tindakan terbaru negara terhadap Israel yang tidak memiliki sebarang hubungan diplomatik dengan negara tersebut.Kejohanan Skuasy Berpasukan Dunia bagi lelaki itu sebelum ini dijangka berlangsung di Kuala Lumpur dari 7 hingga 12 Disember dengan, dengan 26 regu bakal mengambil bahagian.Bagaimanapun, Persekutuan Skuasy Dunia (WSF) berkata ia “telah dimaklumkan, pihak berkuasa Malaysia masih belum memberikan visa bagi pasukan skuasy Israel”.Presiden WSF Zena Wooldridge berkata pegawai sukan telah berusaha untuk “mempengaruhi pihak berkuasa tertinggi Malaysia bagi memastikan supaya semua pasukan yang layak mengambil bahagian, termasuk Israel, dibenarkan masuk Malaysia dan bersaing.“Perkara ini adalah penting bagi WSF agar tiada negara yang ingin bertanding terlepas acara tersebut.”Persatuan skuasy Israel sebelum ini berkata negara-negara yang menyertai kejohanan di mana Israel dihalang untuk menyertainya adalah negara yang menutup mata terhadap “perkauman dan diskriminasi”.Persatuan Skuasy Israel berkata ia merancang untuk membuat aduan berhubung perkara tersebut kepada Mahkamah Sukan di Switzerland jika WSF tidak dapat menyelesaikan isu tersebut.WSF berkata keputusan untuk membatalkan acara itu juga turut dipengaruhi oleh penularan varian baru Covid-19 Omicron, yang dikhuatiri boleh menjejaskan perjalanan ke Malaysia.Kejohanan tersebut dipindahkan ke Malaysia dari New Zealand awal tahun ini, kerana sekatan perjalanan susulan pandemik Covid-19.Pada 2019, Malaysia telah dilucutkan hak untuk menjadi tuan rumah Kejohanan Renang Para Dunia kerana mengancam untuk menolak atlet Israel.Dan pada 2015, peluncur angin Israel terpaksa menarik diri daripada pertandingan di Pulau Langkawi selepas ditolak visa.Perjuangan Palestin mendapat sokongan meluas di Malaysia, di mana kira-kira 60% daripada penduduknya terdiri daripada etnik Melayu Islam, dan kemasukan ke negara itu menggunakan pasport Israel adalah dilarang.


Anwar gagal batal saman pemula berhubung pengampunan kes liwat

Presiden PKR Anwar Ibrahim hari ini gagal membatalkan saman pemula difailkan peguam Mohd Khairul Azam Abdul Aziz berhubung pengampunan penuh yang diberikan kepada ketua pembangkang itu berkaitan sabitan dan juga hukuman penjara atas kesalahan meliwat bekas pembantu peribadinya.Hakim Mahkamah Tinggi Akhtar Tahir juga menolak permohonan sama oleh Lembaga Pengampunan.Ketika menolak permohonan Anwar dan Lembaga Pengampunan itu, Akhtar berkata plaintif (Mohd Khairul Azam) mempunyai locus standi dalam memulakan saman itu kerana beliau adalah ahli masyarakat umum dan berkelayakan sebagai peguam selain ada isu-isu yang boleh dibicarakan yang perlu didengar sepenuhnya.Beliau juga berkata Yang di-Pertuan Agong menjalankan kuasa eksekutif ketika membenarkan pengampunan kepada Anwar itu.“Sekiranya Seri Paduka menjalankan kuasa eksekutif, mana mungkin baginda tidak boleh dibicarakan, ini bukan pengampunan diraja, ini pengampunan eksekutif kerana baginda menjalankan peranan sebagai eksekutif.“Justeru, jika baginda menjalankan kuasa eksekutif, maka ada prosedur dan undang-undang yang membenarkan anda mempersoalkan kuasa eksekutif,” kata hakim.Akhtar berkata kes itu bukan kes mudah yang boleh ditolak begitu sahaja dan saman difailkan adalah kaedah yang tepat bagi memulakan prosiding memandangkan ada bukti  termasuk keterangan lisan mungkin perlu dikemukakan.Menyentuh tentang kesaksamaan di sisi undang-undang, hakim berkata sekiranya ada alasan untuk mewajarkan pengampunan itu maka alasan-alasan tersebut perlu dinyatakan.Beliau berkata ini kerana ada individu yang turut disabitkan atas kesalahan sama akan berasa berlaku ketidakadilan.“Ini adalah isu sivil yang perlu dibuktikan berdasarkan keseimbangan kemungkinan. Saya menolak kedua-dua permohonan tanpa sebarang perintah mengenai kos,” katanya, dan menetapkan tarikh perbicaraan dari 24 hingga 26 Mac tahun depan dengan pengurusan kes pada 18 Feb tahun depan.Peguam Mohamed Haniff Khatri Abdulla dan M Reza Hassan mewakili Mohd Khairul Azam manakala  Anwar diwakili oleh peguam J Leela, sementara Peguam Kanan Persekutuan Natra Idris mewakili Lembaga Pengampunan.Ahli Parlimen Port Dickson itu memfailkan permohonan pada 13 Mei lalu, antara lain atas alasan Khairul Azam selaku plaintif tidak mempunyai locus standi atau kedudukan di sisi undang-undang untuk meneruskan tindakan saman tersebut, tuntutan saman plaintif remeh, mengaibkan serta suatu penyalahgunaan proses mahkamah.Khairul Azam selaku plaintif memfailkan saman itu menerusi Tetuan Raja Riza & Associates pada 26 Feb lepas dengan menamakan Lembaga Pengampunan dan Anwar selaku defendan pertama dan kedua.Peguam itu mendakwa pengampunan penuh yang diberikan kepada Anwar bercanggah dengan Perkara 42(4) dan (5) Perlembagaan Persekutuan berikutan kuasa pengampunan oleh Yang di-Pertuan Agong hendaklah dilaksanakan atas nasihat Lembaga Pengampunan.Dakwanya pada ketika itu Lembaga Pengampunan belum dibentuk dengan sempurna berikutan negara baru selesai menjalankan Pilihan Raya Umum (PRU) ke-14 pada 9 Mei 2018 dan dalam proses membentuk kerajaan baharu.Mohd Khairul Azam juga mendakwa susulan keputusan PRU itu, beberapa tindakan yang melanggar Perlembagaan Persekutuan telah diambil bagi membolehkan Anwar menerima pengampunan yang membebaskannya dari penjara.Anwar dihukum penjara hingga lima tahun kerana meliwat pembantu peribadinya Mohd Saiful Bukhari Azlan, dan sabitan itu dikekalkan oleh Mahkamah Persekutuan pada 10 Feb 2015.


Adakah Anwar permain dan bohongi Agong, soal penganalisis

Seorang penganalisis politik mempersoalkan tindakan Presiden PKR Anwar Ibrahim yang dilihat seolah-olah mempermainkan Yang di Pertuan Agong Sultan Abdullah Sultah Ahmad Shah berhubung dakwaan mempunyai sokongan “kukuh dan meyakinkan” untuk menumbangkan kerajaan persekutuan.Ini susulan kenyataan Presiden Umno Ahmad Zahid Hamidi semalam yang menyokong kerajaan Perikatan Nasional (PN) pimpinan Perdana Menteri Muhyiddin Yassin dalam memfokuskan agenda memperkasa rakyat dan ekonomi di tengah-tengah pandemik Covid-19 melanda negara.“Maka satu soalan besar yang wajib dijawab sekarang ialah apakah Anwar Ibrahim mempermainkan atau membohongi Agong bila mendakwa beliau mendapat sokongan dan kepercayaan daripada Umno sedangkan ketua parti politik Umno sendiri menyatakan Umno mendokong kerajaan Perikatan Nasional?” tulis Kamarul Zaman Yusoff dari Universiti Utara Malaysia di Facebook.Semalam, Zahid mengeluarkan kenyataan menggesa “gencatan politik” beberapa hari selepas pendedahan berkenaan beliau dan bekas presiden Umno, Najib Razak menulis surat kepada Agong untuk menyokong Anwar sebagai perdana menteri.Kamarul turut mempersoalkan sama ada Anwar masih mempunyai kewibawaan sebagai pemimpin selepas episod pertemuan di Istana Negara sekiranya terbukti presiden PKR itu benar-benar mempermainkan atau membohongi Agong dalam urusan tersebut.“Pejabat Anwar Ibrahim tidak pernah menafikan ketulenan surat beliau bertarikh 12 Oktober 2020 kepada Agong yang tular dalam media sosial.“Malah seorang penyokong kuat beliau, Badrulamin Bahron, menyebutnya sebagai surat rasmi dan diklasifikasikan sebagai rahsia,” katanya.Pada 13 Oktober, Anwar mengadap Agong selama kurang 30 minit di Istana Negara bagi mempersembahkan sokongan yang didakwanya “kukuh dan meyakinkan” untuk menjatuhkan kerajaan pimpinan Muhyiddin.Bagaimanapun, Istana Negara dalam satu kenyataan beberapa minit selepas sidang media Anwar di Kuala Lumpur memberitahu, kunjungan tersebut tidak disertai oleh senarai nama ahli-ahli Parlimen yang menyokong presiden PKR itu.


Lebih banyak pilihan pembayaran akan diperkenalkan untuk pengangkutan awam, kata Loke

Sistem pembayaran terbuka untuk pengangkutan awam khususnya di bawah Prasarana Malaysia Bhd selain daripada penggunaan Touch 'n Go, akan dilaksanakan dalam masa beberapa bulan lagi, kata Menteri Pengangkutan Anthony Loke.
Beliau berkata sistem pembayaran terbuka akan membolehkan pengguna menggunakan kad kredit atau debit sebagai pembayaran untuk menggunakan pengangkutan awam selain kad Touch 'n Go.
"Ini untuk memberi pilihan kepada pengguna selain menggunakan Touch 'n Go," katanya mengulas kenyataan Perdana Menteri Anwar Ibrahim semalam mengenai monopoli Touch 'n Go yang mungkin ditimbang semula kerana dilihat tiada kemajuan meyakinkan dalam sistem itu.
Bercakap dalam sidang media selepas melancarkan Plaza Premium Lounge di Lapangan Terbang Antarabangsa Kuala Lumpur di Sepang semalam, Loke berkata kenyataan perdana menteri itu bukan bermaksud perkhidmatan Touch 'n Go ditamatkan.
"Kita bukan nak tamatkan Touch 'n Go, jangan kata macam kita nak bunuh Touch 'n Go. Cuma Touch 'n Go akan menjadi salah satu (pembayaran) daripada satu-satunya sekarang," katanya dan menambah pengguna juga merungut kerana tidak diberi pilihan dalam pembayaran untuk pengangkutan awam dan lebuh raya.
Loke berkata perdana menteri memberi arahan supaya perkara itu dibincangkan dalam Kabinet dan ia memerlukan penyelesaian segera supaya membuka ruang kepada sistem pembayaran yang lain.
Untuk pengangkutan awam, katanya beliau mengarahkan agensi termasuk operator di bawah Kementerian Pengangkutan (MOT) untuk mengaplikasikan sistem pembayaran terbuka.
Loke berkata Prasarana diarah melaksanakan sistem pembayaran terbuka dan mereka memerlukan masa untuk mengintegrasikan sistem.
Sistem pengangkutan awam di bawah Prasarana termasuklah perkhidmatan bas, Transit Aliran Ringan (LRT), dan Perkhidmatan Transit Aliran Massa (MRT).


Syed Saddiq dapat pelepasan sementara pasport ke Switzerland, Korea Selatan

Mahkamah Tinggi Kuala Lumpur hari ini membenarkan permohonan Ahli Parlimen Muar Syed Saddiq Syed Abdul Rahman untuk mendapatkan sementara pasport bagi membolehkan beliau menghadiri dua persidangan antarabangsa di Switzerland dan Korea Selatan, bulan depan.
Hakim Azhar Abdul Hamid membenarkan permohonan itu selepas mendengar hujahan peguam Lim Wei Jiet yang mewakili Syed Saddiq, 30, dan Timbalan Pendakwa Raya Mohd ‘Afif Ali.
"Mahkamah membenarkan permohonan pemohon (Syed Saddiq) untuk mendapatkan pelepasan pasport dan pemohon perlu memulangkan pasport kepada mahkamah pada 20 Mei ini," kata hakim itu.
Terdahulu, Lim berkata pihak pendakwaan tidak membantah permohonan anak guamnya untuk mendapatkan sementara pasport berkenaan.
Sementara itu, Mohd ‘Afif mengesahkan bahawa tiada bantahan daripada pihak pendakwaan selaku responden.
Berdasarkan afidavit, Syed Saddiq memohon mendapatkan pasport sementara untuk ke Switzerland pada 1 Mei bagi menghadiri persidangan polisi dadah antarabangsa dan kembali ke Malaysia pada 6 Mei ini.
Beliau juga akan ke Korea Selatan pada 15 Mei dan kembali ke negara ini pada 19 Mei bagi menghadiri serta berucap pada persidangan antarabangsa dianjurkan Centre for Asia Leadership iaitu "2023 Asian Leadership Conference" melibatkan lebih 350 pemimpin kerajaan, politik, perniagaan dan komuniti yang akan berbincang mengenai isu dihadapi Asia pada masa ini.
Syed Saddiq memerlukan pasport dalam masa terdekat kerana perlu memohon visa untuk melawat dua negara itu yang mana akan memerlukan masa.
Pada 28 Okt tahun lepas, Syed Saddiq diperintahkan membela diri atas empat pertuduhan bersubahat pecah amanah, salah guna harta dan pengubahan wang haram selepas pihak pendakwaan berjaya membuktikan kes prima facie terhadap tertuduh di akhir kes pendakwaan.
Bekas Menteri Belia dan Sukan itu memberi keterangan membela diri selama dua hari bermula 22 Feb lepas dan lima individu memberi keterangan sebagai saksi pembelaan antaranya bekas Ketua Penerangan Angkatan Bersatu Anak Muda (Armada) Ulya Aqamah Husamudin, bekas Pegawai Khas Syed Saddiq, Mohamed Amshar Aziz dan bekas Setiausaha Peribadi Syed Saddiq, Siti Nurul Hidayah.
Hakim Azhar akan menyampaikan keputusan pada satu tarikh yang akan diberitahu kelak.
Syed Saddiq didakwa bersubahat dengan bekas Penolong Bendahari Armada Rafiq Hakim Razali, yang diamanahkan dengan dana berjumlah RM1 juta, untuk melakukan pecah amanah dengan menyalahguna dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.
Anak kelahiran Johor Bahru itu didakwa menyalah guna RM120,000 daripada akaun Maybank Islamic Berhad milik Armada Bumi Bersatu Enterprise, untuk diri sendiri dengan menyebabkan Rafiq Hakim melupuskan wang tersebut di Malayan Banking Berhad, Jalan Pandan 3/6A, Taman Pandan Jaya di sini antara 8 dan 21 April 2018.
Beliau juga berhadapan dua pertuduhan melibatkan diri dalam aktiviti pengubahan wang haram, iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.


Menteri kecam komen rasis terhadap atlet pecut negara berhijab

Seorang menteri tampil membela atlet pecut negara Azreen Nabila Alias selepas penampilannya yang berhijab di temasya sukan Olimpik Tokyo menarik komen negatif di media sosial.Menteri Perumahan dan Kerajaan Tempatan Zuraida Kamaruddin berkata cara pemakaian atlet tidak sepatutnya menjadi isu sama ada kerana pilihan peribadi, faktor keselesaan mahupun agama.“Cara pemakaiannya tiada kaian dengan prestasinya sebagai pelari pecut kebangsaan.“Malahan, semua atlet kebangsaan sepatutnya diberi ruang untuk mewakili negara dalam apa jua pertandingan, dengan penuh keyakinan bahawa seluru rakyat berada di belakang mereka,” kata Zuraida dalam satu kenyataan hari ini.Pada Jumaat lalu, seorang pengguna media sosial menyasarkan Azreen dalam sebuah hantaran yang dilihat mengenakan hijab ketika mengambil bahagian dalam acara pecut 100 meter.“Saya tak kisah jika dia muncul jadi pelari yang paling akhir dalam acara pecut 100 meter. Namun saya tak boleh terima yang dia pakai baju berbeza daripada pelari lain. Dia tutup habis seakan sedang berlari ketika musim sejuk,” kata Hugh Lawrence Zehnder dalam sebuah hantaran yang banyak dikritik warga maya.“Jika agama melarang dia daripada memakai macam orang lain, lebih baiklah untuk dia tak payah bersukan dan tumpu untuk menang pertandingan tilawah Al-Quran dan biar orang bukan Melayu wakili negara dalam bidang sukan.”


Shanghai rekod suhu tertinggi bulan Mei dalam tempoh 100 tahun

Shanghai menyaksikan keadaan paling panas pada Mei dalam tempoh 100 tahun semalam dengan suhu mencecah 36.1 darjah Celsius, sekali gus meneruskan trend cuaca luar biasa di negara itu sejak Mac.
Beberapa wilayah di selatan China dijangka mengalami gelombang haba melampau dalam tempoh beberapa hari dan pakar kaji cuaca telah meramalkan satu lagi musim panas terik, mengulangi rekod lebih dua bulan tahun lepas.
Suhu tertinggi direkodkan oleh Biro Meteorologi Shanghai pada Isnin mengatasi rekod pada bulan Mei tahun-tahun sebelumnya iaitu 35.7 darjah Celsius yang dicatatkan pada 1876, 1903, 1915 dan 2018, menurut statistik biro itu.
Suhu di rantau ini biasanya meningkat lebih tinggi pada bulan Jun, Julai dan Ogos.
Terdahulu, banyak kawasan di wilayah Sichuan, yang menempatkan lebih 80 juta penduduk, mengeluarkan amaran suhu tinggi, dengan beberapa kawasan mencapai suhu maksimum 42 darjah Celsius, lapor media tempatan.
Menurut media tempatan, dalam tempoh tiga hingga lima hari akan datang, suhu maksimum di beberapa bandar di Sichuan, yang terletak di barat daya China, akan mencecah 38 darjah Celsius, dan 42 darjah Celsius di beberapa kawasan.
Menurut Pentadbiran Meteorologi China, kebanyakan kawasan selatan China, termasuk wilayah Guizhou, Yunnan dan Sichuan, akan menyaksikan suhu meningkat melebihi 35 darjah Celsius, dengan beberapa kawasan mencecah 37 hingga 39 darjah Celsius hingga Rabu ini.
China, yang terkenal dengan keadaan cuaca melampau, juga telah mengalami hujan lebat selama berminggu-minggu di beberapa wilayah.
Menurut pihak berkuasa ribuan penduduk telah dipindahkan di timur laut wilayah Sichuan setakat Isnin, langkah berjaga-jaga berikutan hujan lebat di kawasan itu.
Sementara itu, perbandaran Chongqing yang berdekatan memberi amaran tentang risiko banjir pada Isnin, menjangkakan paras air di sungai Jialing, anak sungai Yangtze, meningkat kira-kira 6 meter pada Selasa berikutan hujan lebat.


Persatuan PKS tidak setuju PKP skala penuh dilaksanakan

Perniagaan industri kecil dan sederhana (PKS) hari ini menggesa kerajaan untuk tidak melaksanakan perintah kawalan pergerakan (PKP) dengan skala penuh terhadap sektor ekonomi, mengatakan hampir 40% of PKS mungkin terpaksa menutup perniagaan jika dilaksanakan sebagai sebahagian daripada pelaksanaan PKP ketika ini.Dalam sebuah kenyataan Persatuan SME Malaysia berakta pihaknya mengadakan dialog dengan anggota persatuan pada 18 Mei lalu dan sedang menjalankan tinjauan berkaitan impak PKP 3.0.“Laporan awal menunjukkan 91% PKS menjangka pendapatan perniagaan akan terjejas dengan pelaksanaan PKP 3.0, dan 37.5% daripada syarikat-syarikat ini dijangka akan menyaksikan kejatuhan 50% pertumbuhan perniagaan.“Jika PKP diteruskan, 37.7% daripada PKS akan tutup operasi perniagaan buat selama-lamanya,” kata presidennya, Michael Kang dalam sebuah kenyataan.PKP yang dilaksanakan dengan SOP lebih ketat dilaksanakan dalam negara sehingga 7 Jun depan kecuali Sarawak yang masih mengekalkan status PKP bersyarat.Walaupun langkah-langkah pembendungan Covid-19 diketatkan, semalam menyaksikan kes harian melebihi 6,000 ketika sektor ekonomi dibenarkan terus beroperasi.Kang berkata tinjauan tersebut menyaksikan 84.5% PKS juga mungkin akan terjejas dengan pelaksanaan PKP 3.0 jika ia dilaksanakan dengan model yang sama seperti PKP tahun lalu.“Lebih dari 40% PKS akan hadapi masalah kewangan dan dua juta pekerjaan akan hilang,” tambahnya.Menurutnya, 65% responden menggesa pakej keselamatan ekonomi dan sosial seperti moratorium automatik diumumkan sementara 88.5% bersetuju pertumbuhan perniagaan akan terjejas jika program imunisasi kebangsaan ditangguhkan.Beliau berkata lebih separuh responden menyokong program vaksinasi swasta dan berkata mereka sanggup menanggung kos.“Sementara 95.8% mahu kerajaan peruntukkan lebih banyak insentif bagi membantu SME dengan segera.”


Lebih 1 juta kes Covid-19 direkodkan di Perancis

Jumlah jangkitan Covid-19 di Perancis mencecah 1,000,369 pada Khamis manakala jumlah kematian seramai 4,375 orang, lapor agensi berita Xinhua.Menurut angka terbaharu Universiti Johns Hopkins itu Perancis menjadi negara Eropah kedua yang mencatatkan kes melebihi sejuta selepas Sepanyol mencapainya pada Rabu.Lebih banyak bandar di Perancis akan beralih ke tahap waspada maksimum dengan perintah berkurung mungkin dilaksanakan, kata jurucakap kerajaan Gabriel Attal pada Rabu.Eropah mengalami gelombang pandemik kedua dengan banyak negara di rantau ini menunjukkan lonjakan jangkitan harian. Antaranya, Britain mencatatkan 26,688 kes pada Rabu manakala kes di Poland melebihi 10,000 buat julung kalinya.Menteri Kehakiman Hungary Judit Varga dan Menteri Kesihatan Jerman Jens Spahn masing-masing turut dilaporkan positif virus itu.


Guan Eng terima RM44,375 sebulan sebagai ketua menteri, kata saksi

Mahkamah Sesyen hari ini diberitahu bahawa Lim Guan Eng menerima gaji dan elaun berjumlah RM44,375 sebulan semasa memegang jawatan Ketua Menteri Pulau Pinang dari Mac 2008 hingga Mei 2018.Bekas ketua penolong setiausaha kanan bagi bahagian Dewan Undangan Negeri (DUN), Pejabat Setiausaha Kerajaan Negeri Pulau Pinang Mohd Farulizam Che Meh, 43, berkata semasa Lim memegang jawatan itu antara 11 Mac 2008 dan 14 Mei 2018, beliau menerima gaji hakiki RM14,175 manakala elaun yang diperoleh adalah sebanyak RM30,200 sebulan.“Lim Guan Eng juga ada mengisytiharkan harta dan pendapatan sampingan beliau di dalam portal web Pulau Pinang,” katanya ketika pemeriksaan utama oleh timbalan pendakwa raya Francine Cheryl Rajendram.Saksi pendakwaan ke-20 itu berkata demikian pada perbicaraan kes rasuah Lim, yang berdepan empat pertuduhan membabitkan pembinaan terowong dasar laut dan projek pembinaan jalan utama di negeri itu bernilai RM6.3 bilion.Mohd Farulizam berkata Lim telah dipilih sebagai Adun Air Puteh atas tiket DAP selama tiga penggal dan ketua menteri bagi dua penggal.Sementara itu, peguam Haijan Omar yang mewakili Lim memaklumkan kepada mahkamah bahawa anak guamnya telah dibenarkan keluar dari Institut Jantung Negara (IJN) dan akan menghadiri perbicaraan esok.Perbicaraan di hadapan hakim Azura Alwi didengar tanpa kehadiran Lim selama dua hari berturut-turut kerana tertuduh dimasukkan ke IJN sejak Ahad lepas bagi menjalani satu prosedur perubatan pada Isnin.Lim berdepan pertuduhan pindaan menggunakan kedudukan sebagai ketua menteri Pulau Pinang untuk menerima rasuah RM3.3 juta dalam membantu syarikat milik Zarul Ahmad Mohd Zulkifli mendapatkan projek pembinaan bernilai RM6,341,383,702 di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017.Bagi pertuduhan pindaan kedua, Lim dituduh meminta suapan daripada Zarul Ahmad sebanyak 10% daripada keuntungan diperoleh syarikat itu sebagai penghargaan mendapatkan projek yang didakwa dilakukan berhampiran The Garden Hotels, Lingkaran Syed Putra, Mid Valley City pada Mac 2011.Setiausaha Agung DAP itu turut berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.Dia didakwa melakukan kesalahan itu di Pejabat Tanah dan Galian Pulau Pinang, Tingkat 21, Komtar pada 17 Februari 2015 dan 22 Mac 2017.


Agong harap Anwar PM terakhir di bawah pemerintahannya

Yang di-Pertuan Agong hari ini menzahirkan harapan supaya Anwar Ibrahim akan menjadi perdana menteri terakhir yang dilantik di bawah pemerintahannya.
Menurutnya, sejak memegang tampuk pemerintahan negara bermula 31 Januari 2019, Sultan Abdullah Sultan Ahmad Shah menggalas amanat berat untuk memilih dan melantik empat perdana menteri berbeza bermula dengan perdana menteri ke-7 Dr Mahathir Mohamad; Muhyiddin Yassin; Ismail Sabri Yaakob dan Anwar.
"Beta telah bersemayam di atas takhta singgahsana kerajaan Malaysia bermula pada 31 Januari 2019.
"Sehingga ke hari ini, beta telah melalui pelbagai peristiwa dan pengalaman yang sukar untuk beta lupakan.
“Beta berharap Perdana Menteri yang ke-10 ini adalah yang terakhir buat beta sebelum beta berangkat pulang ke negeri Pahang Darul Makmur.
"Namun ini semua ketentuan Allah. Manusia merancang, Allah menentukan segalanya," menurutnya pada Istiadat Pembukaan Penggal Kedua Parlimen ke-15 hari ini.
Sultan Abdullah juga mengaku tidak berniat untuk mencampuri urusan politik negara mahupun mengatur percaturan landskap politik tanah air.
Namun, tambah Agong, jika Dr Mahathir tidak meletak jawatan sebagai perdana menteri ke-7, kemelut politik yang berterusan sehingga Pilihan Raya Umum ke-15 (PRU15) pada 19 November tahun lepas, mungkin dapat dielakkan.
Justeru Sultan Abdullah menggesa semua wakil rakyat supaya menjaga nama baik dan kehormatan Parlimen, berkhidmat seikhlas hati dengan mengutamakan rakyat dan masa depan negara.
Agong juga mahu wakil rakyat ketepikan agenda politik sempit dan bersatu atas nama perpaduan kerana kestabilan landskap politik harus dijadikan ruang dalam membentuk bangsa Malaysia dan era Malaysia baharu yang gemilang.
Pada 24 Februari 2020, Mahathir meletak jawatan selepas 22 bulan memimpin kerajaan, menyebabkan tumbangnya pentadbiran Pakatan Harapan.
Selepas menemubual semua ahli Parlimen bagi menentukan individu yang memiliki majoriti sokongan tertinggi di Parlimen, Sultan Abdullah akhirnya melantik Muhyiddin.
Pada 1 Mac tahun sama, pengerusi Perikatan Nasional itu mengangkat sumpah dan memimpin negara sehingga Ogos 2021 sebelum meletak jawatan selepas kehilangan majoriti di Dewan Rakyat.
Pada 21 Ogos, Ismail diangkat sebagai perdana menteri oleh Agong, menjadi perdana menteri paling singkat dalam sejarah Malaysia, sehingga Parlimen dibubarkan pada Oktober 2022 bagi membuka jalan kepada PRU15.
Keputusan PRU15 bagaimanapun mengakibatkan Dewan Rakyat tergantung selepas tiada parti yang mendapat majoriti untuk mebentuk kerajaan sendiri.
Sultan Abdullah akhirnya melantik Anwar sebagai perdana menteri selepas presiden PKR itu mendapat sokongan Barisan Nasional, Gabungan Parti Sarawak dan Gabungan Rakyat Sabah.


SC bersihkan Azam, tiada pelanggaran undang-undang dalam pembelian saham

Suruhanjaya Sekuriti (SC) hari ini membersihkan Azam Baki selepas siasatan terhadap dakwaan beberapa siri artikel dalam talian yang menuduhnya mempunyai konflik kepentingan dalam isu pembelian saham, mengatakan ketua pesuruhjaya Suruhanjaya Pencegahan Rasuah (SPRM) itu tidak melakukan pelanggaran undang-undang.SC berkata siasatan mereka tertumpu kepada dakwaan mengatakan Azam melanggar Akta Pasaran Modal dan Perkhidmatan 2007 dan Akta Perindustrian Sekuriti (Depositori Pusat) 1991 (Sicda), yang mengatakan akaun dagangan perlu dibuka atas nama pemilik benefisial atau penama yang diberi kuasa.“SC memutuskan siasatannya dan berdasarkan bukti yang ada, SC tidak dapat secara muktamad memutuskan pelanggaran di bawah Seksyen 25(4) Sicda berlaku,” kata SC dalam satu kenyataan hari ini.Sementara itu tangkap layar email dari pengerusi SC Syed Zaid Albar tersebar, memaklumkan kepada Azam SC sudah menutup fail siasatan terhadapnya.“Berdasarkan siasatan kami dan dokumen yang diperolehi dari pihak-pihak berkenaan, kami mendapati kami tidak boleh secara muktamad membuktikan terdapat pelanggaran undang-undang sekuriti mengikut Seksyen 25 (4) Sisda 1991 berlaku,” katanya.“Disebabkan itu, SC menutup fail siasatan tersebut.”Azam sepatutnya disoal Jawatankuasa Pilihan Khas Parlimen (PSC) mengenai beberapa agensi di bawah Jabatan Perdana Menteri, sebuah jawatankuasa terdiri daripada ahli Parlimen Pakatan Harapan (PH), Perikatan Nasional, Barisan Nasional, GPS dan Warisan.Beliau disiasat berhubung dakwaan konflik kepentingan dalam pembelian saham syarikat berikutan penerbitan beberapa artikel blog oleh seorang aktivis yang mempunyai kaitan dengan NGO tempatan C4 Center.Azam juga mengeluarkan surat tuntutan kepada penulis artikel tersebut, Lalitha Kunaratnam.SPRM turut membuat laporan polis terhadapnya dan menyifatkan dakwaan Lalitha sebagai palsu dan tidak dikemukakan dengan bukti.Beliau turut diserang pemimpin tertinggi PH yang menggesanya bercuti dan supaya pengerusi Lembaga Penasihat Pencegahan Rasuah Malaysia (LPPR) Abu Zahar Ujang disiasat kerana membersihkan Azam.Bagaimanapun Azam minggu lalu mengatakan tiada keperluan baginya untuk meletakkan jawatan dan menambah hanya Yang di-Pertuan Agong boleh memberikan arahan sedemikian.


Netizen selar kerajaan guna media rasmi pertahan lantikan Zahid

Tindakan kerajaan menggunakan media rasmi seperti Bernama untuk mempertahankan pelantikan Presiden Umno Ahmad Zahid Hamidi sebagai timbalan perdana menteri dikecam pengguna media sosial.
Ini kerana ahli Parlimen Bagan Datuk itu kini sedang  berdepan 47 pertuduhan kes rasuah dan jenayah di mahkamah yang mana beliau diperintahkan untuk membela diri selepas pihak pendakwaan berjaya membuktikan kes prima facie.
Terdahulu, Jabatan Penerangan Malaysia menerusi akaun Twitter rasmi Bernama TV memuat naik ciapan bagi menjawab beberapa soalan yang dibangkitan orang ramai termasuk isu lantikan Zahid.
"Berlandaskan kepada konsep keadilan setiap orang yang didakwa atas kesalahan jenayah adalah dianggap tidak bersalah melainkan setelah dibuktikan betul-betul bersalah mengikut rule of law di Malaysia.
"Justeru adalah tidak menjadi sesuatu yang melanggar mana-mana etika bahawa pelantikan ini membelakangkan integriti kerajaan perpaduan," demikian menurut penjelasan berhubung pelantikan Zahid.
Selain daripada pelantikan Zahid, kerajaan turut menjelaskan mengapa Perdana Menteri Anwar Ibrahim mengambil masa lama untuk melantik anggota Kabinet dan memilih individu yang tewas pada Pilihan Raya Umum ke-15 baru-baru ini serta menerangkan mengapa presiden PKR itu turut menjawat portfolio sebagai menteri kewangan.
Meskipun penjelasan yang diberikan, pengguna media sosial dilihat menggunakan kesempatan ini untuk meluahkan rasa tidak puas hati selain menyindir keputusan tersebut.
Malah, mereka turut mempersoalkan penggunaan istilah "Kerajaan Perpaduan" memandangkan Parlimen akan turut menyaksikan kehadiran parti pembangkang.
"Kalau parti lain buat macam ini, mesti macai Pakatan Harapan (PH) cakap salah guna media kerajaan," kata pemilik akaun Twitter Saifulnizam Hamdan @saifulnh merujuk kepada semua jawapan yang diberikan.
"Bab Zahid tu memanglah ‘innocent until proven guilty’ but nampak lah kurang sedap mata memandang kluster mahkamah dalam Kabinet," kata pengguna Twitter Danny @dnnyrziq.
"Kan boleh je lantik mereka yang langsung tak ada kes mahkamah sebagai Timbalan Perdana Menteri? Kan lebih mudah? Talen pool kat Malaysia ni kecik sangat ke sampai terpaksa bergantung kepada mereka yang masih ada kes mahkmah?"soal pengguna Sic @sicfallacy.
Pada masa sama, pengguna media sosial turut mempersoalkan mengapa media rasmi digunakan untuk menjelaskan isu ini bagi pihak kerajaan.
"Kenapa media buat infografik begini? Atau diarah buat begini? Kenapa perlu jelaskan begini? Saya ingat bila rakyat memilih perubahan, media akan lebih bebas. Sangkaan saya meleset," kata pengguna Y.A @yuyuaziz yang turut tag akaun Twitter Menteri Komunikasi dan Digital Fahmi Fadzil @fahmi_fadzil.
"Sejak bila bernama jadi alat propaganda kerajaan ni?" soal seorang lagi pengguna Tun Faisal @tunfaisal.


PH sudah hilang majoriti ketika Dr M letak jawatan, peguam jawab Tommy Thomas

Hilang sokongan majoriti disebabkan ahli Parlimen Bersatu dan sebahagian daripada ahli Parlimen PKR keluar parti adalah punca mengapa Kabinet Pakatan Harapan (PH) tidak lagi boleh berfungsi, kata seorang peguam menjawab tulisan bekas peguam negara, Tommy Thomas.Muhammad Rafique Rashid Ali berkata disebabkan itu, Dr Mahathir Mohamad perlu meletakkan jawatan dan Kabinetnya turut terbubar.“Dr Mahathir kehilangan sokongan majoriti ahli-ahli Dewan Rakyat susulan keputusan ahli-ahli Parlimen Bersatu dan sebahagian ahli Parlimen dari Parti Keadilan Rakyat (blok Mohamed Azmin Ali) untuk keluar daripada Pakatan Harapan (PH).“Maka dari segi keperlembagaannya, Dr Mahathir tidak lagi boleh memegang jawatan perdana menteri bagi kerajaan Pakatan Harapan di mana beliau mesti meletak jawatan, melainkan di atas permintaannya Yang di-Pertuan Agong membubarkan Parlimen,” katanya dalam satu kenyataan hari ini.Tambahnya, perkara ini juga dizahirkan semasa sesi temu duga kesemua 222 ahli Parlimen dengan Sultan Abdullah Sultan Ahmad Shah di mana Mahathir hanya mendapat lebih kurang 60 sokongan sahaja.“Ia sudah terang tanpa perlu lagi bersuluh. Menunjukkan bahawa beliau tidak lagi mendapat kepercayaan majoriti ahli-ahli Dewan Rakyat, pada ketika peletakan jawatannya.”Dalam buku autobiografinya My Story: Justice in the Wilderness, Thomas berkata, selepas Mahathir meletakkan jawatan pada hujung Februari tahun lalu, Kabinet masih boleh menjalankan fungsinya dan tidak terbubar.Thomas berkata, ini kerana perdana menteri meletak jawatan atas kehendaknya sendiri.Rafique berkata, sekiranya PH masih mempunyai majoriti ketika Mahathir meletakkan jawatan, ia tidak relevan kepada kedudukan Kabinet seperti yang dinyatakan dalam Perkara 43 (3) Perlembagaan Persekutuan.“Pokok pangkalnya, ‘peletakan jawatan perdana menteri maka secara automaktiknya seluruh jemaah menteri akan terbubar’, tidak kiralah sama ada peletakan jawatan tersebut dilakukan atas sebab kehilangan sokongan majoriti ahli-ahli Dewan Rakyat atau sebaliknya dan/atau sama ada di atas kehendak diri sendiri atau sebaliknya,” katanya.


Industri kebudayaan, kesenian rugi RM85 juta akibat pandemik Covid-19

Penggiat industri kebudayaan dan kesenian kerugian kira-kira RM85 juta dalam tempoh setahun akibat pandemik Covid-19, demikian menurut Menteri Pelancongan, Seni dan Budaya Nancy Shukri.Berikutan perkembangan itu, beliau melihat pentingnya keperluan untuk memulihkan semula badan bukan kerajaan (NGO) kebudayaan bagi membolehkan sektor yang berkaitan seni, budaya dan warisan bergerak aktif walaupun dalam situasi serba mencabar masa kini.Nancy dalam kenyataan hari ini, memaklumkan sebanyak RM2.21 juta diperuntukkan kepada 217 NGO pada tahun lepas bagi menyemarakkan industri seni, budaya dan warisan.Daripada jumlah keseluruhan peruntukan yang diluluskan Jawatankuasa Panel Penilai Kebudayaan (JPPK) kementerian pelancongan, seni dan budaya (Motac) itu, RM1.63 juta adalah untuk 30 permohonan bantuan kegiatan persatuan, manakala RM582,500 disalurkan kepada 187 persatuan yang terkesan akibat pandemik Covid-19, katanya.Bagi membolehkan NGO kebudayaan bergerak aktif semula dalam situasi mencabar ketika ini, Nancy memaklumkan bahawa sesi libat urus diadakan secara berperingkat bagi memberi peluang kepada NGO dan Motac berkongsi pendapat serta bertukar pandangan.Dalam sesi libat urus yang telah diadakan antara NGO berkaitan yang hadir adalah Persatuan Seni Bangsawan Bintang Timur, Persatuan Seni dan Teater Selangor, Persatuan Pemuzik Malaysia dan Persatuan Karyawan Malaysia.Berkongsi mengenai cadangan yang disuarakan sektor seni persembahan yang mahu lebih penonton fizikal iaitu sekurang-kurangnya 50% kapasiti, Nancy berkata keperluan itu bergantung kepada situasi Covid-19 dan kelonggaran prosedur operasi standard (SOP) bagi aktiviti persembahan.“Motac dari semasa ke semasa menyediakan SOP bagi membolehkan pembukaan semula sektor-sektor kebudayaan, namun keputusannya adalah tertakluk kepada Majlis Keselamatan Negara dan kementerian kesihatan,” kata Nancy.Mengenai cadangan wakil industri muzik agar dana disuntik oleh kementerian komunikasi dan multimedia (KKMM) dan Motac supaya persembahan muzik di hotel diaktifkan semula, beliau berkata perkara tersebut akan diteliti sebelum diusulkan kepada KKMM.


Struktur kondominium Sri Duta di KL berisiko alami tanah runtuh

Jabatan Kerja Raya (JKR) dan Institut Kerja Raya Malaysia (Ikram) serta perunding yang dilantik pemaju mengesahkan struktur bangunan Kondominium Sri Duta 1, Taman Duta, bermasalah dan berisiko terjadinya runtuhan tanah yang lebih kritikal.Dewan Bandaraya Kuala Lumpur (DBKL) dalam kenyataan hari ini berkata ia berikutan terdapat tanda-tanda berlakunya pergerakan tanah yang memberi kesan kepada struktur bangunan.“Antara tanda berlakunya pergerakan tanah adalah column (tiang) dengan dinding yang telah terpisah, surface tension crack (rekahan permukaan akibat ketegangan) di beberapa permukaan tanah serta keretakan di bawah lantai.“Tanda-tanda ini menunjukan keadaan di kawasan itu adalah tidak selamat dan akan menimbulkan risiko kepada penghuni Kondominium Sri Duta 1 serta penghuni yang berada di tanah milik Pesuruhjaya Tanah Persekutuan (PTP) itu,” katanya dalam kenyataan hari ini.DBKL berkata terdapat empat blok yang terkesan, membabitkan 34 unit kediaman dan penghuni telah dinasihatkan untuk berpindah atas faktor keselamatan.“Pihak badan pengurusan bersama telah mengosongkan unit-unit penduduk yang terkesan sebagai tindakan awalan bagi menghalang hakisan yang berterusan dan boleh menyebabkan pergerakan kepada pilecap.“Kerja-kerja pemulihan cerun dan bangunan di dalam kawasan pemaju akan dilakukan dengan kadar segera dan akan disemak oleh DBKL dan Ikram,” katanya.Menurutnya pada masa sama Ikram juga sedang memantau pergerakan tanah dan bangunan secara dekat.Pada 18 Disember lepas, media melaporkan berlaku tanah runtuh di kawasan berhampiran kondominium Sri Duta 1 berikutan hujan lebat berterusan di Lembah Klang.


Bantuan segera penoreh tangani musim panas dibincang di Dewan Rakyat hari ini

Bantuan segera bagi membantu penoreh serta pekebun kecil getah dalam menangani musim panas antara isu yang akan dibincangkan di hari terakhir sidang Dewan Rakyat, hari ini.
Menurut Aturan Urusan Mesyuarat di laman rasmi Parlimen, soalan itu akan dikemukakan Azman Nasrudin (PN-Padang Serai) kepada Kementerian Perladangan dan Komoditi pada sesi Waktu Pertanyaan-Pertanyaan Menteri (MQT).
Turut menjadi tumpuan ialah pertanyaan Isnaraissah Munirah Majilis (Warisan-Kota Belud) yang ingin tahu sama ada kerajaan mempunyai langkah drastik untuk meningkatkan pengeluaran beras tempatan, susulan tindakan Vietnam yang mengambil langkah mengurangkan eksport beras mereka.
Isu El Nino dan impaknya terhadap bekalan makanan negara juga akan menjadi topik perbincangan hari ini, daripada soalan Nurul Amin Hamid (PN-Padang Terap) ketika  sesi soal jawab yang mahu tahu langkah yang sedang direncana kerajaan bagi menangani isu itu.
Sementara itu, Cha Kee Chin (PH-Rasah) pula mahu tahu langkah kementerian dalam meningkatkan Keyakinan Rakyat Malaysia Terhadap Pengambilan Dos Penggalak Kedua Bagi Mengelakkan Pembaziran Vaksin Covid-19.
Selain itu, Kertas Putih Kesihatan dijangka dibentang hari ini selepas ia tidak sempat dibentang ketika sidang Dewan Rakyat semalam.
 Kertas Putih Kesihatan itu yang merangkumi dasar komprehensif dalam mereformasi sistem kesihatan untuk dilaksanakan secara berperingkat selama 15 tahun dijadual dikemukakan Menteri Kesihatan Dr Zaliha Mustafa selepas beliau membentangkan Rang Undang-undang Makanan (Pindaan) 2023 untuk bacaan kali pertama hari ini.
Persidangan Dewan Rakyat bagi Mesyuarat Kedua, Penggal Kedua Parlimen ke-15 (2023) berakhir hari ini setelah bersidang selama 11 hari bermula 22 Mei lepas.


Pengagihan kerusi PH-BN selesai, kata Anwar

Pengerusi Pakatan Harapan (PH) Anwar Ibrahim hari ini berkata proses pengagihan kerusi antara PH dan Barisan Nasional (BN) untuk Pilihan Raya Negeri (PRN) di enam negeri telah selesai.
Semasa ditemui pemberita selepas melancarkan Buku Adab Perbezaan Pendapat Dalam Islam di Putrajaya hari ini, perdana menteri berkata beliau telah bertemu Pengerusi BN Ahmad Zahid Hamidi baru-baru ini untuk menyelesaikan isu pengagihan kerusi melibatkan dua gabungan itu.
“Setakat ini tidak ada (isu pertindihan), saya telah bincang dengan Pengerusi BN, cuma sekarang beri ruang kalau ada pandangan dikemuka kepimpinan negeri sama ada PH atau BN,” katanya.
Enam negeri yang akan berhadapan dengan PRN adalah Selangor, Pulau Pinang, Negeri Sembilan, Kedah, Kelantan dan Terengganu.
Ditanya mengenai fokus Kerajaan Perpaduan bagi PRN kali ini, beliau memberi bayangan bakal merampas dua lagi negeri serta mempertahankan tiga negeri sedia ada.
“Saya lihat tiga negeri itu sangat kuat boleh pertahan dan insya-Allah, kita boleh nampak menjurus kepada dua negeri lagi,” katanya tanpa mendedahkan dua lagi negeri yang bakal ditawan itu.
Tiga negeri yang kini dikuasai PH ialah Selangor, Pulau Pinang, Negeri Sembilan, manakala  Kedah, Kelantan dan Terengganu ditadbir Perikatan Nasional (PN).
Setiausaha Suruhanjaya Pilihan Raya (SPR) Datuk Ikmalrudin Ishak semalam dilaporkan berkata SPR akan mengadakan mesyuarat khas pada Rabu ini untuk membincangkan tarikh-tarikh penting PRN bagi enam negeri yang terlibat.
Mesyuarat itu diadakan susulan penerimaan notis pembubaran rasmi Dewan Undangan Negeri (DUN) Kedah, Kelantan, Terengganu, Pulau Pinang, Selangor dan Negeri Sembilan daripada Speaker DUN masing-masing.


Kes harian turun bawah 1,900, 4 lagi terkorban

1,867 kes baru Covid-19 direkodkan semalam menjadikan jumlah keseluruhan sebanyak 4,838,872 kes.
Sebanyak 1,402 pesakit turut dilaporkan sembuh, menjadikan jumlah keseluruhan kes sembuh sebanyak 4,777,329.
Ketika ini, 25,174 kes aktif direkodkan, dengan 24,071 atau 95.6% daripadanya sedang menjalani kuarantin kendiri.
Dalam pada itu, tiada kes di pusat kuarantin sementara dan 1,060 (4.2%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 41 kes dan 22 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 58.8%, dengan kes Covid-19 merangkumi 11.7%.
Empat lagi kematian dilaporkan menjadikan kes keseluruhan sebanyak 36,369 orang.


RM3 bilion diperlukan untuk bekalan vaksin Covid-19

Kementerian Sains, Teknologi dan Inovasi menganggarkan RM3 bilion diperlukan pada tahun hadapan bagi membolehkan rakyat Malaysia mendapat kemudahan bekalan vaksin Covid-19.Menterinya Khairy Jamaluddin Abu Bakar berkata perkara berkenaan juga telah dimaklumkan kepada Kementerian Kewangan.“Saya telah maklumkan kepada menteri kewangan yang sekurang-kurangnya kita perlu imunisasi 70 peratus daripada rakyat Malaysia dan saya minta RM3 bilion untuk disediakan bagi tahun depan,” katanya pada persidangan Dewan Rakyat bagi menjawab soalan tambahan Dr Dzulkefly Ahmad (PH-Kuala Selangor).Terdahulu, ketika menjawab soalan Ahmad Hassan (Warisan-Papar) berhubung jaminan kecukupan bekalan vaksin, Khairy berkata beberapa rundingan telah dan sedang dimuktamadkan dengan pembangun vaksin di seluruh dunia termasuk bersama kerajaan China.Khairy berkata Menteri Luar China Wang Yi menerusi lawatan pada 13 Oktober lepas juga telah mengumumkan Malaysia berada dalam senarai keutamaan untuk menerima vaksin dari China.Beliau turut mengulangi kenyataannya bahawa bekalan vaksin awal dijangka diperoleh pada suku pertama 2021 dengan wajaran pertama untuk tiga peratus populasi negara yang terdiri daripada petugas barisan hadapan.Khairy berkata akses vaksin kepada masyarakat di luar bandar dan pedalaman yang tidak berkemampuan juga akan diperhalusi dan akan diangkat sebagai keutamaan sejajar dengan Covid-19 ini dilihat sebagai satu keperluan asas awam.Khairy berkata Menteri Luar China Wang Yi menerusi lawatan pada 13 Oktober lepas juga telah mengumumkan Malaysia berada dalam senarai keutamaan untuk menerima vaksin dari China.Menjawab soalan tambahan Zakaria Edris (Bersatu-Libaran) berhubung perkembangan terkini rundingan dengan Fasiliti Akses Global Vaksin Covid-19 (COVAX), beliau berkata Malaysia kini dalam peringkat akhir bagi memuktamadkan penyertaan badan antarabangsa itu“Dari segi harga yang ditawarkan, ‘indicative price’ adalah dari segi maksimumnya AS$21 untuk satu vaksin, jadi kita masih lihat beberapa klausa dalam perjanjian dengan COVAX itu yang perlu diperhalusi lagi. Kita harap akan dapat menandatangani penyertaan dalam COVAX ini dalam jangka masa terdekat,” katanya.Bagaimanapun, beliau menjelaskan COVAX hanya sebahagian daripada keperluan negara untuk mendapatkan bekalan vaksin, dan sebahagian besar lagi bekalan akan diperolehi melalui rundingan dua hala dengan negara lain atau syarikat-syarikat lain.


Kepimpinan ketua menteri Melaka jadi boneka individu tertentu, kata Adun

Sehari selepas mengumumkan menarik sokongan dan hilang kepercayaan terhadap ketua menteri Melaka, Idris Haron dan dua lagi exco kerajaan Melaka menjelaskan tindakan mereka berbuat demikian, yang secara tidak langsung mencetuskan krisis politik.Ahli Dewan Undangan Negeri (Adun) Sungai Udang itu mendakwa terdapat campur tangan individu tertentu sehingga menyebabkan exco kerajaan negeri tidak dapat menjalankan peranan dan fungsi mereka kepada rakyat.Bekas exco pembangunan daerah, luar bandar, pengurusan banjir dan teknologi hijau negeri itu berkata semua perkara yang dirujuk kepada Ketua Menteri Melaka Sulaiman Md Ali untuk tindakan tidak dapat diputuskan beliau, sebaliknya perlu dirujuk kepada pihak berkenaan.“Saya tidak ada masalah dengan Sulaiman… beliau seorang yang baik dan menghormati semua orang tetapi saya mempunyai masalah dengan (kepimpinan) ketua menteri melaka yang menjadi boneka kepada individu berkenaan.“Saya ada masalah dengan (kepimpinan) ketua menteri yang terpaksa merujuk keputusan kepada seseorang yang lain. Kita ada 10 exco kerajaan negeri dan kita mempunyai hak untuk membuat keputusan tetapi ia tidak dapat dilaksanakan,” katanya pada sidang media hari ini.Hadir sama Adun Pengkalan Batu Norhizam Hassan Baktee yang merupakan bekas exco pertanian, penternakan, pembangunan usahawan dan koperasi, dan Adun Telok Mas Noor Effandi Ahmad yang juga bekas exco Jabatan Ketua Menteri (Pendidikan).Sementara itu, Adun Pantai Kundor Nor Azman Hassan tidak menghadiri sidang media itu kerana dikhabarkan kurang sihat.Idris berkata situasi itu menjejaskan peranan Majlis Mesyuarat Kerajaan Negeri kerana banyak keputusan tidak dapat dilaksanakan, sekali gus memberi impak negatif kepada Melaka terutama membabitkan pembangunan dan ekonomi negeri.Ketika ditanya tentang ura-ura beliau akan dilantik semula sebagai ketua menteri Melaka di bawah kepimpinan Pakatan Harapan, Idris berkata hal itu bukan keutamaan mereka ketika ini, sebaliknya usaha membentuk kerajaan negeri baharu lebih penting.“Semua Adun dalam PH berpotensi menjadi ketua menteri Melaka dan setakat ini saya tidak mencalonkan diri saya dan kami tidak bercerita tentang isu ini,” katanya.Dalam perkembangan berkaitan, Idris mendakwa dua lagi Adun Umno akan menyatakan hilang kepercayaan dan menarik sokongan terhadap kepimpinan kerajaan negeri Melaka.Rentetan pengumuman empat Adun berkenaan, Sulaiman dilaporkan menghantar surat kepada Yang di-Pertua Negeri Mohd Ali Rustam semalam bagi memaklumkan kedudukan itu dan meminta perkenan untuk pembubaran DUN.Speaker DUN Melaka Ab Rauf Yusoh hari ini berkata Mohd Ali telah membuat pertimbangan dan bersetuju DUN Melaka dibubarkan pada 4 Oktober bagi memberi laluan kepada pilihan raya negeri diadakan.Sebelum ini, kerajaan Melaka pimpinan Barisan Nasional (BN) diwakili 17 Adun yang terdiri daripada 14 Adun Umno, dua (Bersatu) dan satu Bebas manakala pembangkang mempunyai 11 kerusi iaitu tujuh DAP, dua (PKR) dan dua (Amanah).


LLM gesa naik taraf laluan motosikal agar sesuai dengan motosikal berkuasa tinggi

Syarikat pemegang konsesi diminta supaya menaik taraf laluan motosikal di lebuh raya masing-masing, agar ia juga sesuai digunakan oleh motosikal berkuasa tinggi, dalam membantu usaha mengurangkan risiko kemalangan.
Pengerusi Lembaga Lebuhraya Malaysia (LLM) Jalaluddin Alias yang membuat permintaan itu berkata ada beberapa laluan seperti laluan masuk lorong motosikal di Pulau Pinang dan Ipoh, Perak, yang dilihat tidak selamat digunakan oleh motosikal berkuasa tinggi dan boleh mengakibatkan kemalangan.
“Syarikat konsesi lebuh raya diminta menaik taraf laluan (motosikal) ini, atau sediakan kemudahan sewajarnya bagi penunggang motosikal jenis ini bagi memastikan keselamatan penunggangnya,” katanya kepada pemberita selepas melawat Pusat Pengurusan Trafik LLM di Wisma Lebuh Raya di Kajang hari ini.
Beliau berkata di sepanjang lebuh raya seliaan LLM dalam tempoh Januari hingga Mei tahun ini, lebih 10,000 kemalangan jalan raya dilaporkan, dengan kemalangan maut membabitkan motosikal adalah tinggi iaitu kira-kira 200 kes.
Katanya syarikat konsesi lebuh raya juga perlu membuat penambahbaikan laluan motosikal dengan mengambil kira kemalangan akibat cuaca buruk, termasuk risiko penunggang motosikal dilanggar ketika berhenti di bawah jejambat untuk berteduh ketika hujan.


Ratusan cedera dalam pertempuran terbaru Israel, Palestin

Ratusan dilaporkan cedera dalam pertempuran pada Isnin di Jerusalem antara rakyat Palestin dan pasukan keselamatan Israel di ambang perarakan ulang tahun kemenangan Israel atau dikenali sebagai Naksah oleh warga Palestin di kota itu.Warga Palestin dilihat melontar batu ke arah pihak berkuasa Israel yang memakai peralatan anti rusuhan sementara pegawai Israel membalas dengan menembak peluru getah dan gas pemedih mata, kata seorang wartawan AFP di tempat kejadian.“Terdapat ratusan orang cedera akibat pertempuran itu” dan sekitar 50 orang lagi dimasukkan ke hospital, kata Persatuan Bulan Sabit Merah Palestin susulan rusuhan terbaru sejak solat Jumaat terakhir Ramadan tahun ini minggu lalu.Pertembungan tersebut adalah yang terbaru sejak 2017, ia juga turut dihangatkan dengan tindakan penjajah Israel sejak beberapa tahun lalu demi mengambil alih beberapa rumah penduduk Palestin yang terletak di kawasan timur Jerusalem.Pendengaran mahkamah yang dijadualkan pada hari Isnin berhubung kejiranan Sheikh Jarrah, sebuah kawasan pertikaian di timur Jerusalem juga telah ditunda.Ketika ini, wujud kebimbangan akan berlaku pertembungan ganas lebih dahsyat menjelang perarakan pada Isnin oleh rakyat Israel bagi memperingati pengambilalihan Jerusalem oleh Israel dalam Perang Enam Hari 1967.Ulang tahun itu dikenali sebagai “Hari Jerusalem” di negara Yahudi sementara ia dikenali sebagai “Hari Naksah” bagi warga Palestin.Polis Israel telah meluluskan perarakan tersebut pada Ahad. Ia yang dijadualkan bermula sekitar pukul 4 petang waktu tempatan.Perdana Menteri Benjamin Netanyahu pada Ahad turut mempertahankan tindak balas Israel terhadap tunjuk perasaan dan rusuhan tersebut.“Kami akan menegakkan kedaulatan undang-undang dengan penuh tanggungjawab,” kata Netanyahu.Beliau turut berjanji untuk “mempertahankan kebebasan melaksanakan ibadah bagi semua agama”.


Peranan Australia sebagai proksi AS imbangi pengaruh China

Kerjasama keselamatan baru di Asia Pasifik akan menyaksikan UK dan AS akan membekalkan Australia dengan teknologi dan keupayaan untuk menggunakan kapal selam berkuasa nuklear. Perjanjian Aukus (Australia, United Kingdom dan Amerika Syarikat) ini menandakan satu perkembangan baru dalam strategi dan dasar di seluruh rantau ini.Australia yang merupakan salah satu negara yang terlibat dalam kerjasama ini menggambarkan bahawa perjanjian ini bakal menjadi penghalang kepada pengembangan kuasa China dengan mempamerkan pendirian gabungan ini dan komitmen terhadap rantau Indo Pasifik yang stabil dan selamat. Setakat ini, sekurang-kurangnya lapan kapal selam akan diperolehi oleh Australia melalui perjanjian Aukus ini.Perjanjian itu melibatkan perkongsian maklumat dan teknologi dalam beberapa bidang termasuk teknologi risikan serta perolehan peluru berpandu. Perolehan kapal selam nuklear yang akan dibina di Adelaide, Australia merupakan elemen terpenting dalam kerjasama melibatkan AS dan UK ini.Sebuah kapal selam nuklear mempunyai keupayaan yang sangat tinggi dan bakal memberikan kesan yang besar untuk rantau ini. Buat masa ini, hanya enam negara di dunia yang memiliki kapal selam nuklear iaitu AS, Rusia, UK, Perancis, China dan India. Ia menjadi keupayaan cegah rintang yang sangat efektif kepada negara-negara tersebut dengan memberikan ancaman yang cukup besar kepada mana-mana pihak yang cuba menceroboh perairan maritim mereka.Kapal selam merupakan senjata strategik. Kelebihan utama kapal selam adalah kemampuannya bergerak dengan senyap. Ia bergantung pada keupayaan bersembunyi dari pihak musuh untuk mengekalkan kelebihan taktikal untuk melakukan serangan mengejut dan juga bagi menjamin keselamatan daripada serangan balas.Kapal selam menggunakan enjin diesel semasa bergerak di permukaan air atau semasa snorkel manakala kuasa elektrik yang dihasilkan oleh bateri adalah digunakan semasa berada di bawah permukaan air (menyelam). Oleh sebab itu, kapal selam paling terdedah kepada bahaya apabila mereka timbul ke permukaan dan snorkel bagi mendapat udara untuk menggerakkan jentera utama dan janakuasa dan mengecas bateri.Kapal selam konvensional dengan bahan api diesel-elektrik perlu timbul ke permukaan untuk mengecas bateri. Keperluan untuk bergerak dengan perlahan semasa snorkel ketika mengecas bateri menyebabkan mereka terdedah kepada risiko tinggi dikesan dan diserang pihak musuh. Kapal selam berkuasa nuklear pula tidak memerlukan udara bagi sistem jentera utama dan janakuasa menyebabkan ia tidak perlu timbul ke permukaan atau snorkeling. Mereka boleh kekal senyap dengan menyelam sepenuhnya dalam tempoh masa yang sangat panjang.Kapal selam nuklear jauh lebih senyap daripada kapal konvensional kerana ia menggunakan reaktor nuklear untuk penjanaan kuasa dan mengalirkan wap yang dihasilkan oleh reaktor tersebut bagi pemutaran turbin. Ia mempunyai sumber kuasa yang boleh bertahan lama dan membolehkan mereka kekal di bawah permukaan selama bertahun-tahun, dan ia boleh dihadkan untuk mendapatkan keperluan makanan dan krew.Pengoperasiannya yang senyap, keupayaan bergerak dengan lebih laju dan keupayaan menyelam yang lama menjadikan kapal selam berkuasa nuklear ini lebih sukar untuk dikesan.Menempatkan kapal selam berkuasa nuklear di Australia adalah penting untuk menguatkan pengaruh AS di rantau ini. AS berkongsi teknologi kapal selam nuklear yang sensitif ini buat kali kedua selepas melakukannya dengan UK melalui Perjanjian Pertahanan Bersama US–UK pada 1958.Australia akan menjadi negara ketujuh di dunia yang mengendalikan kapal selam berkuasa nuklear selain turut menegaskan kerjasama ini hanya melibatkan kapal selam berkuasa nuklear dan tidak akan melibatkan perolehan senjata nuklear.Dengan perolehan kapal selam ini, Australia dilihat menjadi harapan untuk US dan juga UK bagi muncul sebagai kuasa maritim baru di rantau Indo Pasifik terutamanya di perairan Laut China Selatan yang semakin tegang ketika ini.Secara singkatnya, Australia menjadi proksi AS dan UK bagi mengimbangi atau cegah rintang terhadap tuntutan China di wilayah ini.Enam negara yang mempunyai kemampuan kapal selam berkuasa nuklear ketika ini ialah adalah AS, UK, Perancis, China, India dan Russia.Negara yang dilihat hampir dengan Laut China Selatan dari aspek jarak geografinya adalah China, India dan Russia. India memerlukan kapal selamnya untuk belayar sejauh 2112.48 batu nautika (3912.32km) untuk sampai ke Laut China Selatan.Berbanding Russia yang boleh menggerakkan kapal selam dari armada mereka di Vladivostok dengan jarak hanya 1118 batu nautika.Walaupun hubungan China dan Rusia mempunyai beberapa isu seperti perlumbaan dalam penguasaan ekonomi di negara Timur Tengah, Rusia yang dilihat cenderung untuk menyebelahi China disebabkan ideologi yang sama dan faktor pertikaian dengan AS sejak sekian lama termasuk krisis di Ukraine pada 2014, campur tangan Rusia dalam perang saudara Syria dan campur tangan Rusia dalam pilihan raya AS pada 2016 dan 2020.Situasi ini menyebabkan AS dengan kerjasama UK perlu mencari sebuah negara yang akan berpihak kepada mereka. Dengan termeterainya perjanjian kerjasama Aukus ini, Australia, yang sudah sekian lama menjadi sekutu AS selain dan turut menganggotai Komanwel.Hubungan Australia dengan China mula renggang selepas pilihan raya 1996 yang menyebabkan China percaya bahawa Australia mengubah dasar hubungan luar dengannya kepada polisi yang lebih pro-AS.Sokongan Australia terhadap penghantaran Tentera Laut AS ke Selat Taiwan sebagai tindak balas terhadap ujian peluru berpandu China semasa pilihan raya Taiwan telah dikritik hebat oleh China.Pelayaran kapal Tentera Laut AS di Selat Taiwan dianggap pencerobohan kedaulatan negara China yang berpendirian bahawa Taiwan adalah sebahagian daripada wilayahnya. Memandangkan peranan utama pakatan AS dalam dasar luar Australia, China sering mentafsir tindakan Australia dalam konteks objektif dasar AS selepas peristiwa tersebut.China kekal sensitif terhadap perubahan yang dilihat dalam dasar Australia. Komitmen Australia terhadap Aukus ini akan menjejaskan keyakinan China terhadap polisi negara tersebut dan menggambarkan dengan jelas bahawa Australia telah memihak kepada blok AS secara rasmi.AS sebelum ini telah mempunyai Pangkalan Tentera Laut mereka di Pulau Diego Garcia (Lautan Hindi), Singapura (sokongan logistik di Changi Naval Base), US Fleet Activities Sasebo dan Yokosuka (Armada Ketujuh), Jepun dan Commander Fleet Activities Chinhae, Korea Selatan.Namun dengan peningkatan penguasaan China, ia telah menyebabkan keperluan untuk mewujudkan sebuah negara proksi di rantau tersebut amat mendesak.AS dan beberapa negara Eropah yang lain telah menghantar beberapa kapal perang mereka ke Laut China Selatan untuk melaksanakan operasi bagi mempamerkan kehadiran sekali gus menekan dan membantah tuntutan China ke atas Laut China Selatan.Justeru, AS memerlukan sebuah negara yang mempunyai keupayaan kapal selam nuklear sebagai cegah rintang di rantau tersebut kerana pengoperasian aset AS di kawasan yang jauh dari pangkalan mereka akan memberikan kesan kepada kos, pentadbiran, logistik dan moral kru.Dengan terbentuknya Aukus, Australia akan menjadi harapan kepada blok AS dalam usaha mengimbangi penguasaan China di rantau ini.Dengan membekalkan aset yang strategik dan canggih kepada Australia, ia akan muncul sebagai sebuah kuasa baru ketenteraan di rantau ini terutama dalam kemampuan perperangan maritim.Dengan bantuan dan sokongan aset AS dan sekutunya yang berada di pangkalan-pangkalan terhampir di rantau ini, ia akan memberikan tekanan kepada China yang cuba menonjolkan penguasaannya di Laut China Selatan.Lanjutan dari Aukus ini, Australia bakal merenggangkan hubungannya dengan China dan menjejaskan kestabilan rantau ini.Negara-negara di rantau ini yang kebanyakannya mengekalkan status quo iaitu dengan tidak memihak kepada mana-mana negara kuasa besar mungkin akan berhadapan tekanan untuk berpihak kepada salah satu blok kuasa.Situasi ini akan menimbulkan syak wasangka di antara negara serta berkemungkinan berlakunya perpecahan dalam kalangan negara Asean. Setiap negara di rantau ini perlu berhati-hati sebelum mengambil sebarang tindakan dan menyatakan pendirian berikutan pemeteraian Aukus bakal mewujudkan keseimbangan yang baru.Farizha bin Ibrahim adalah pensyarah kanan dan felo penyelidik di Pusat Penyelidikan dan Kecemerlangan Maritim, Universiti Pertahanan Nasional Malaysia (UPNM)* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


PKPB di KL, Selangor dan Sabah lanjut hingga 14 Januari

Pelaksanaan Perintah Kawalan Pergerakan Bersyarat (PKPB) di Kuala Lumpur, Selangor dan Sabah serta beberapa lokaliti di negeri-negeri lain dilanjutkan sehingga 14 Januari.Menteri Kanan (Kluster Keselamatan) Ismail Sabri Yaakob berkata keputusan dibuat selepas mendapat nasihat dan penilaian risiko daripada Kementerian Kesihatan (KKM) berdasarkan trend dan peningkatan kes positif Covid-19 di kesemua kawasan berkenaan selain kewujudan kluster baru di Kuala Lumpur.Pelaksanaan PKPB di tiga negeri berkenaan dan beberapa lokaliti di negeri-negeri lain sebelum ini dijadualkan tamat pada 31 Disember.Ismail Sabri berkata bagi negeri Selangor, PKPB dilaksanakan di seluruh negeri itu termasuk Sabak Bernam, Hulu Selangor dan Kuala Selangor yang sebelum ini diletakkan di bawah Perintah Kawalan Pergerakan Pemulihan (PKPP).Di negeri-negeri lain, PKPB turut dilanjutkan melibatkan Mukim 12 Barat Daya dan Mukim 13 Timur Laut di Pulau Pinang; Seremban, Negeri Sembilan serta Johor Bahru dan Batu Pahat, Johor.Bercakap pada sidang media perkembangan PKPP hari ini, Ismail Sabri yang juga menteri pertahanan berkata kerajaan atas nasihat KKM turut membuat keputusan menamatkan PKPB di beberapa lokaliti pada hari ini iaitu lebih awal daripada dijadualkan pada 31 Disember susulan berlaku pengurangan kes di kawasan terbabit.Antara lokaliti yang ditamatkan PKPB hari ini adalah Ipoh dan Chemor (Perak), Port Dickson (Negeri Sembilan) dan Kulai (Johor), katanya.Mengenai Perintah Kawalan Pergerakan Diperketatkan (PKPD), Ismail Sabri berkata kerajaan memutuskan untuk melanjutkan perintah berkenaan di beberapa lokaliti sehingga 14 Januari termasuk di Depoh Tahanan Imigresen Langkap dan kuarters di Hilir Perak serta Penjara Kluang dan kuarters di Johor.Selain itu, beliau berkata kerajaan turut memutuskan untuk melaksanakan PKPD di Madrasah Daril Naim, Mukim Padang Halban, Daerah Peringat di Kota Bharu, Kelantan mulai esok sehingga 11 Januari selepas terdapat peningkatan mendadak kes positif Covid-19 di lokaliti itu.“Sehingga 25 Disember, KKM telah melaksanakan sebanyak 99 saringan dan 29 disahkan positif Covid-19,” katanya.Beliau berkata PKPD turut dilaksanakan di Kampung Paginatan dan Kampung Maringkan di Ranau, Sabah bermula esok sehingga 11 Januari atas nasihat dan penilaian risiko oleh KKM.“Pelaksanaan PKPD ini untuk memudahkan KKM melaksanakan saringan secara bersasar ke atas semua penduduk di kedua-dua lokaliti ini yang melibatkan seramai 865 orang penduduk,” katanya.Sementara itu, Ismail Sabri berkata kerajaan juga bersetuju untuk menamatkan PKPD di beberapa lokaliti antaranya Penjara Seremban dan Kuarters Penjara Seremban yang ditamatkan hari ini serta Kampung Desa Balau dan Kampung Dasar Baru di Lahad Datu, Sabah yang tamat esok.


PDRM nafi dijadikan ‘senjata politik’ sekat demokrasi

Polis Diraja Malaysia (PDRM) menafikan dakwaan bahawa pasukan keselamatan itu dijadikan ‘senjata politik’ bagi menjalankan siasatan dengan objektif mengambil tindakan terhadap pemimpin politik pembangkang.“Saya menegaskan bahawa PDRM tidak pernah tertekan untuk berbuat demikian dan tidak akan membenarkan pasukan ini diperalatkan bagi tujuan menyekat prinsip demokrasi,” kata Ketua Polis Negara Abdul Hamid Bador.Beliau berkata tindakan polis memanggil pemimpin tertentu adalah untuk merakam kenyataan berhubung video tular yang membabitkan mereka.Abdul Hamid berkata proses siasatan adalah telus oleh pegawai penyiasat yang melaksanakan tugas dengan professional dan bertanggungjawab.“Sesiapa pun tidak perlu bimbang dengan dakwaan kononnya PDRM akan mula meningkatkan tekanan demi membantu kepentingan politik kerajaan. Dakwaan sesetengah pihak bahawa kami bertindak berat sebelah adalah tidak wajar sekali.“Adalah menjadi tanggungjawab semua pihak untuk mengutamakan perkara mengenai usaha memerangi Covid-19 dan elakkan diri daripada mengeluarkan kenyataan yang boleh menimbulkan kegusaran orang ramai,” katanya kepada Bernama.Turut senada, Suruhanjaya Pencegahan Rasuah Malaysia (SPRM) yang mengeluarkan kenyataan hari ini menegaskan dakwaan gabungan beberapa parti politik kononnya agensi itu dijadikan ‘senjata politik’ dalam melaksanakan tindakannya adalah tidak berasas.Menurut kenyataan itu, SPRM sebagai agensi penyiasatan yang bebas, sentiasa memastikan tindakannya adalah berlandaskan undang-undang tanpa membabitkan kecenderungan politik.“Tohmahan itu dianggap sebagai tidak berasas serta tidak bertanggungjawab kerana perkara itu boleh menjejaskan imej SPRM sekali gus menimbulkan persepsi negatif dalam kalangan masyarakat terhadap SPRM,” menurut kenyataan itu.Semalam, Majlis Presiden Pakatan Harapan dalam satu kenyataan mengecam penyalahgunaan agensi dan institusi kerajaan sebagai senjata politik bagi mendapatkan sokongan ahli Parlimen pembangkang terhadap kerajaan hari ini.Kenyataan itu turut mendakwa terdapat siri tindakan daripada pelbagai agensi termasuk SPRM, Lembaga Hasil Dalam Negeri (LHDN) dan PDRM yang memberi tekanan terhadap Ahli Parlimen pembangkang, pegawai-pegawai malah ahli keluarga mereka.


3 syarikat pengeluar daging terbesar dijamin halal, kata timbalan menteri

Tiga syarikat pengeluar daging sejuk beku terbesar iaitu Allana Group, Amroon dan Al-Aali adalah antara pembekal daging yang dijamin halal, kata Timbalan Menteri Perdagangan Dalam Negeri dan Hal Ehwal Pengguna (KPDNHEP) Rosol Wahid.Oleh itu, beliau berkata masyarakat Islam di negara ini tidak perlu berasa was-was dengan pembelian daging daripada tiga syarikat berkenaan.“Jangan terpengaruh dengan maklumat tersebar di media sosial yang menyebarkan pelbagai andaian dan dakwaan kartel daging ini adalah haram dan sudah berlaku lebih 40 tahun,” katanya kepada media selepas mengadakan lawatan di syarikat pengimport daging sejuk beku di Fatric Sdn Bhd di Selayang di sini hari ini.Rosol berkata lawatan ke syarikat tersebut bagi memberikan keyakinan kepada masyarakat bahawa bekalan daging yang terdapat di pasaran adalah halal.Terdahulu di Dewan Negara hari ini Rosol berkata sebuah syarikat pengimport daging sejuk beku yang dipercayai berkaitan dengan kartel daging haram di Johor akan didakwa di mahkamah esok kerana menggunakan logo halal palsu pada kenderaannya.Beliau turut menafikan dakwaan bahawa kerajaan cuba melindungi pihak dan syarikat yang terlibat dalam perkara yang menimbulkan keresahan umat Islam di negara ini.


6-0 selepas belanjawan kementerian pertanian diluluskan

Dewan Rakyat hari ini meluluskan satu lagi Rang Undang-Undang (RUU) Perbekalan (Belanjawan) 2021 peringkat jawatankuasa melibatkan Kementerian Pertanian dan Industri Makanan.Peruntukan kementerian yang berjumlah RM1.7 bilion itu diluluskan dengan undian suara selepas tiada pihak yang memohon undi belah bahagi diadakan.Ini menjadikan kerajaan Perikatan Nasional (PN) berjaya meluluskan RUU berhubung Belanjawan 2021 sebanyak enam kali.Semalam, Dewan Rakyat meluluskan RUU Perbekalan 2021 peringkat jawatankuasa bagi Kementerian Perpaduan Negara dan Kementerian Luar Negeri melalui undi suara.Manakala bagi Kementerian Perusahaan Perladangan dan Komoditi diluluskan dengan 108 ahli Parlimen menyokong dan 95 menolak.Pada Isnin, kerajaan PN berjaya meluluskan dua RUU Perbekalan 2021 peringkat jawatankuasa bagi Jabatan Perdana Menteri dan Kementerian Kewangan melalui undi belah bahagi.Terdahulu, Rang Undang-undang Perbekalan 2021 berkenaan diluluskan pada peringkat dasar Khamis lepas dengan suara majoriti selepas usaha ahli Parlimen pembangkang mendapatkan undi belah bahagi tidak berjaya.Pada hari berkenaan, hanya 13 ahli Parlimen yang bangun menyokong, kurang dua daripada jumlah yang diperlukan untuk membolehkan proses itu dijalankan.


Suu Kyi hadapi pertuduhan baru rasuah di Myanmar

Pemimpin Myanmar Aung San Suu Kyi yang dijatuhkan akibat kudeta tentera menghadapi beberapa pertuduhan baru rasuah yang disifatkan peguamnya sebagai “tidak berasas”.Bagaimanapun, pertuduhan yang dihadapinya mungkin menjadikan Suu Kyi tidak boleh aktif semula dalam politik Myanmar.Kudeta 1 Februari lalu ke atas pentadbiran pimpinan Suu Kyi mencetuskan tunjuk perasaan besar-besaran di jalan raya negara itu. Rakyat Myanmar memenuhi ibu kota bagi menunjukkan bantahan mereka kepada pemimpin tentera yang kemudian menyambut tunjuk perasaan itu dengan keganasan.Setakat ini, sekurang-kurangnya 200 rakyat Myanmar meninggal dunia selepas pertempuran dengan pihak berkuasa junta.Pihak tentera turut menyiarkan sebuah video pada Rabu yang memaparkan seorang usahawan Myanmar mengakui bahawa beliau memberi AS$550,000 kepada Suu Kyi sejak beberapa tahun sebelum ni.Usahawan Maung Weik berkata dia menderma wang kepada individu-individu kanan dalam kerajaan agar dia dapat menjalankan perniagannya.“Aung San Suu Kyi melakukan rasuah dan kerajaan sedang menyiapkan pertuduhan ke atasnya mengikut undang-undang anti rasuah,” kata seorang penyiar dalamKetika ini, Suu Kyi sudah berdepan dengan tuduhan rasuah.Minggu lepas, jurucakap junta berkata ketua menteri yang kini turut ditahan telah memberi AS$600,000 dan 10 kilogram jongkong emas kepada Suu Kyi.“Semua tuduhan itu tidak berasas,” kata peguam Suu Kyi, Khin Maung Zaw kepada AFP“Aung San Suu Kyi mungkin ada kelemahan. Namun rasuah dan korupsi bukan darah dagingnya,” kata Maung lagi.Bagaimanapun, sabitan kes rasuah itu boleh menyebabkan Suu Kyi “dilarang daripada mengambil bahagian dalam aktiviti politik,” kata Zaw.Akhbar harian rasmi kerajaan turut melaporkan pada Khamis bahawa sebuah yayasan kebajikan, yang dinamakan sempena ibu Suu Kyi, turut disiasat kerana tidak membayar fi yang cukup selepas bangunan itu menggunakan tanah kerajaan.


Bandingkan saya dengan Mahathir tidak masuk akal, kata Anwar

Perdana Menteri Anwar Ibrahim berkata tindakan Ahli Parlimen Pendang Awang Solahuddin Hashim mengungkap istilah “zalim” dan membandingkan dirinya dengan bekas perdana menteri Dr Mahathir Mohamad adalah tidak masuk akal.
Pengerusi Pakatan Harapan (PH) itu berkata tindakan tersebut didorong oleh niat jahat yang jelas dan nyata serta semua rujukan kepada Mahathir tidak sepatutnya dibuat oleh defendan (Awang Solahuddin).
"Defendan telah membangkitkan keadaan yang memburukkan dalam saman ini terhadap saya dan saya berhak mendapat ganti rugi teruk yang substantif," kata Anwar selaku plaintif menerusi jawapan kepada pembelaan yang difailkan semalam (30 Mei) berhubung kes saman fitnahnya terhadap Awang Solahuddin yang difailkan pada 3 Mac lepas.
Menteri Kewangan itu berkata perbandingan yang dibuat oleh defendan tidak boleh dipertahankan.
Anwar juga menegaskan bahawa penyiasatan dan pendakwaan oleh agensi penguatkuasaan adalah adil, bebas dan saksama tanpa rasa takut atau pilih kasih serta beliau tidak pernah campur tangan berhubung perkara itu.
Awang Solahuddin menerusi pernyataan pembelaan difailkan pada 4 April lepas mendakwa, plaintif ketika dihadapkan ke mahkamah atas pertuduhan salah guna kuasa sekitar 1998, terus memulakan Gerakan reformasi yang menggelar Mahathir sebagai ‘zalim’.
Dakwa Ahli Parlimen daripada PAS itu, jika dibandingkan tindakan kontroversi yang dibuat oleh kerajaan Dr Mahathir ketika itu dengan kerajaan plaintif ketika ini, jelas menunjukkan bahawa dari segi jangka masa, kerajaan Dr Mahathir melakukan Operasi Lalang hanya enam tahun selepas beliau dilantik sebagai Perdana Menteri sedangkan pertuduhan terhadap seteru politik dibuat oleh plaintif dalam tempoh tiga bulan selepas beliau dilantik sebagai Perdana Menteri.
“Perbandingan ini yang dirujuk oleh saya dalam menyatakan pandangan atau telahan bahawa plaintif dalam aspek jangka masa pendakwaan dibuat terhadap lawan politik daripada tarikh pelantikan, adalah 'lebih buruk' atau 'paling buruk' dalam sejarah Malaysia, mengatasi Mahathir.
“Saya tidak bermaksud untuk membandingkan plaintif dan Mahathir dari aspek lain yang tidak berkait dengan pendakwaan politik yang sedang diperkatakan oleh saya dalam kenyataan (di lobi Parlimen)," dakwa defendan dalam pembelaannya.
Anwar, 75, menyaman Awang Solahuddin pada 3 Mac lepas, berhubung kenyataan berbaur fitnah terhadap Anwar di lobi Parlimen semasa Mesyuarat Pertama Penggal Kedua Parlimen Ke-15, 21 Februari lepas.
Menurut Anwar kenyataan fitnah itu antaranya membawa maksud beliau mempunyai sifat pendendam serta membalas dendam, telah menyalah guna kuasa sebagai perdana menteri dan menteri kewangan dengan mencampuri, mengganggu serta sewenang-wenangnya mengarahkan agensi penguatkuasaan undang-undang dan pendakwaan di Malaysia untuk agenda politik peribadi.
Beliau mendakwa Awang Solahuddin sengaja dan berniat jahat mengucap serta menerbitkan kenyataan fitnah itu untuk menghasut orang ramai serta menimbulkan kebencian peribadi terhadap plaintif yang kini ketua kerajaan Persekutuan yang sah dan komited untuk membasmi segala bentuk rasuah.
Sementara itu, peguam S. N. Nair, yang mewakili Anwar memberitahu pemberita bahawa pada prosiding di hadapan Timbalan Pendaftar Aisyaf Falina Abdullah hari ini secara e-Review, mahkamah menetapkan 15 Jun untuk pengurusan kes selanjutnya.
"Mahkamah turut mengarahkan pihak-pihak terlibat untuk memfailkan permohonan interlokutori sekiranya ada, selewat-lewatnya 15 Jun ini," kata peguam itu.


Parlimen dikuarantin, ahli Dewan tak dibenarkan tinggalkan bangunan

Sesi petang Dewan Rakyat hari ini ditangguhkan ke pukul 5.15 petang selepas Ketua Pengarah Kesihatan Dr Noor Hisham Abdullah mengeluarkan arahan bangunan Parlimen dikuarantin susulan pengesanan beberapa kes Covid-19 di premis tersebut.Timbalan Speaker Rashid Hasnon berkata kesemua kakitangan Parlimen dan ahli-ahli Parlimen yang hadir dalam mesyuarat khas Dewan Rakyat ketika ini perlu menjalani ujian saringan virus.Pengumuman tersebut disambut dengan pekikan ahli-ahli Parlimen pembangkang yang menantikan respons daripada kerajaan berhubung kenyataan Istana Negara yang mengkritik langkah kerajaan membatalkan ordinan darurat.Kenyataan Istana Negara hari ini antara lain menyatakan Yang di-Pertuan Agong dukacita kerana perkara tersebut tidak dibahaskan terlebih dahulu di Parlimen selain beliau belum memperkenankan pembatalan ordinan darurat tersebut.Terdahulu, hampir 40 kakitangan Parlimen dilaporkan telah diuji positif Covid-19 dalam ujian saringan pada 21 Julai lalu menjelang sidang khas Dewan Rakyat yang bermula pada 26 Julai.Sekurang-kurangnya dua ahli Parlimen dan beberapa pembantu mereka telah diuji positif sementara yang kakitangan lain diarahkan untuk menjalani kuarantin kendiri kerana turut menjadi kontak rapat.Mereka yang diuji positif termasuk Presiden Umno Ahmad Zahid Hamidi.


Perjanjian Malaysia 1963 harus dipegang, mesti ditunaikan, kata PM

Kerajaan Persekutuan berpendirian setiap perjanjian yang dimeterai bersama Sabah dan Sarawak termasuk Perjanjian Malaysia 1963 (MA63) harus ditepati serta ditunaikan, kata Perdana Menteri Anwar Ibrahim.
Anwar berkata selaku pemimpin nombor satu negara ketika ini, beliau bertanggungjawab memastikan perkara itu diteruskan dan mengakui sejak beberapa tahun kebelakangan ini, pelbagai usaha dilakukan oleh Kerajaan Persekutuan untuk mengembalikan hak itu termasuk meminda Perlembagaan Persekutuan.
“Kita perlu cuba selesaikan (isu MA63) secara bersungguh-sungguh dan bukan sekadar menjanjikan slogan politik untuk dapat sokongan daripada Sarawak atau GPS (Gabungan Parti Sarawak).
“Apabila kita lihat keadaan pembangunan di Sabah dan Sarawak terutama di kawasan pedalaman, saya tidak boleh nafikan ada tugas yang belum kita sempurnakan dengan baik,” katanya ketika berucap pada majlis jamuan negeri di Kuching malam ini.
Beliau juga berkata Malaysia merupakan sebuah negara persekutuan dan semangat perpaduan tidak akan dapat diperoleh sekiranya ada perasaan rakyat yang tergores.
“Tugas pemimpin itu merawat dan bukan untuk menambah luka, sebab itu saya lihat usaha ini sebagai menunaikan satu tanggungjawab.
“Saya terasa ketika mendengar keluhan Sarawak dan Sabah atau golongan minoriti yang merasakan mereka tidak berada dalam arus perdana pembangunan negara. Ini tidak wajar, maka harus kita rawat (situasi ini),” katanya.
Perdana Menteri hari ini memulakan lawatan kerja sulungnya ke Sarawak selama dua hari sejak dilantik ke jawatan itu pada November lepas.
Esok Anwar dijadual menghadiri mesyuarat Majlis Tindakan Pelaksanaan MA63 yang akan turut disertai Premier Sarawak Abang Johari Openg dan Ketua Menteri Sabah Hajiji Noor.


Agong gesa ‘demokrasi bermusyawarah’ diamal, banteras rasuah

Yang di-Pertuan Agong Sultan Abdullah Sultan Ahmad Shah dalam titah diraja hari ini menggesa kerajaan dan pembangkang mengamalkan “demokrasi bermusyawarah” selain turut menyambut baik pelan anti rasuah negara.Dalam titah diraja hari ini, beliau berkata semua pihak hendaklah segera melipatkan ganda usaha memerangi pandemik covid-19 dengan mengambil aspirasi Keluarga Malaysia.“Melalui gerak kerja berprestasi tinggi, pencapaian awal pada 100 hari pertama pasti akan dapat dicapai dengan amalan demokrasi bermusyawarah.“Hanya menerusi kesatuan, kesepakatan, dan kebersamaan sebagai Keluarga Malaysia, kita dapat mengharungi pelbagai cabaran dan dugaan yang bakal ditempuh,” katanya.Menurutnya, kerjasama dwi partisan yang matang akan membentuk landskap politik yang baru dan berupaya mengubah sistem pentadbiran negara ketika ini.“Kematangan seperti inilah yang didambakan seluruh rakyat. Ambillah nasihat pepatah melayu lama kiduk lalu kiambang bertaut.“Yang menang tidak menang semua, yang kalah tak kalah semua,” katanya.Dalam pada itu, Sultan Abdullah turut menghargai usaha kerajaan untuk mewujudkan tadbir urus dan tata kelola yang baik dalam pentadbiran negara menerusi Pelan Antirasuah Nasional (NACP).“Adalah amat bertepatan bagi Pelan Antirasuah Nasional dan Pelan Anti Rasuah Organisasi didukung bagi mencapai aspirasi rakyat beta untuk hdup dalam sebuah negara yang bebas rasuah dan berintegiriti.”Mesyuarat Pertama Penggal Keempat Parlimen ke-14 bermula hari ini dengan dirasmikan Sultan Abdullah di Dewan Rakyat.Sidang Parlimen ini adalah yang pertama di bawah kerajaan pimpinan Perdana Menteri Ismail Sabri Yaakob.Menurut Aturan Urusan Mesyuarat di laman rasmi Parlimen, sidang Dewan Rakyat hari ini akan tertumpu kepada titah diraja.Berdasarkan takwim mesyuarat Dewan Rakyat, persidangan kali ini akan berlangsung selama 17 hari sehingga 12 Oktober.Sementara itu, Mesyuarat Dewan Negara yang dirasmikan serentak dengan Dewan Rakyat hari ini akan berlangsung mulai 4 hingga 26 Oktober.


Johor Bahru dilanda banjir kilat, 1 PPS dibuka

Hujan lebat lebih dua jam pada 7 malam tadi menyebabkan satu pusat pemindahan sementara (PPS) dibuka di Johor melibatkan daerah Johor Bahru.
Jawatankuasa Pengurusan Bencana Daerah (JPBD) dalam kenyataan memaklumkan setakat 8 pagi ini, seramai 17 mangsa daripada tiga keluarga dipindahkah ke PPS selepas rumah mereka dinaiki air.
"Kesemua mangsa dari Kampung Paya Kenangan di Johor Bahru ditempatkan di PPS Sekolah Kebangsaan Bukit Mutiara yang dibuka pada 10.30 malam tadi," menurut kenyataan itu.
Menurut JPBD, paras air Sungai Skudai, Kampung Pasir menunjukkan bacaan 0.3m iaitu paras waspada selain cuaca di Mersing dan Kota Tinggi dilaporkan hujan, manakala lapan daerah lain mendung hari ini.


Nazri dedah kisah ‘buku hitam’ Mahathir yang gerunkan menteri

Bekas menteri Nazri Aziz mengenang hari-harinya ketika berkhidmat sebagai menteri Kabinet di bawah pimpinan Dr Mahathir Mohamad terutamanya mengenai apa yang digambarkannya sebagai “buku hitam” yang sering dibawa bekas perdana menteri itu.“Dia terkenal dengan buku hitam dia. Bila dia keluarkan buku hitam dalam mesyuarat Kabinet, mulalah takut siapa yang kena nanti,” kata Nazri yang berkhidmat sebagai ahli Parlimen lebih dari 25 tahun dalam program temu bual MalaysiaNow, Talk, Now.Nazri memegang pelbagai jawatan kerajaan dan politik semasa kali pertama Mahathir mengetuai kerajaan termasuk pengerusi Mara dan ketua Pemuda Umno.Di bawah pimpinan Mahathir, Nazri turut bekhidmat sebagai timbalan menteri di Jabatan Perdana Menteri, timbalan menteri kewangan dan menteri pembangunan usahawan.Beliau merupakan antara penentang utama Mahathir ketika bekas perdana menteri itu mengetuai usaha menggulingkan pentadbiran Najib Razak.Nazri juga sempat digelar biadab ketika menyerang pemimpin veteran tersebut namun tidak mengalah sekali gus membidas pengkritiknya dengan mengatakan Mahathir juga bersikap kurang ajar terhadap Tunku Abdul Rahman ketika akhir 1960-an.“Masa itu saya berumur 15 tahun dan sebagai orang muda, saya melihat ia merupakan fenomena baru. Saya tengok Mahathir ni lain jadi saya terikut-ikut dengan dia,” kata Nazri kepada pemberita sebulan sebelum kerajaan Barisan Nasional tumbang pada Mei 2018.Ketika ditemu bual MalaysiaNow baru-baru ini, ahli Parlimen Padang Rengas itu mengakui beliau masih kekal menjadi peminat Mahathir walaupun berbeza pandangan dalam politik sambil menambah ketika berkhidmat dengan pemimpin veteran itu beliau berdepan dengan keadaan senang dan susah.“Dia perdana menteri selama 22 tahun. Saya cukup senang bekerja dengan dia dan juga cukup susah, sebab kita sentiasa berhati-hati,” kata Nazri.Beliau berkata sesiapa yang menganggotai Kabinet Mahathir perlu sentiasa bersedia dan berdisiplin.“Jadi senang, kalau kita buat kerja, dia sukalah. Susah sebab dia ada pressure, bukan dia pressure kita, tapi dia punya aura dengan waktu itu umur sudah 60 tahun lebih, saya baru 40 lebih dah jadi menteri, jadi kita terlalu hormat dan respect. Jadi ini menyebabkan kita rasa takut,” katanya.Menurut Nazri, jika seseorang ada keberanian untuk bercakap secara berdepan menyatakan pandangan di depan Mahathir, mereka tidak akan menghadapi masalah.“Jangan cakap benda tak betul, itu saja.”Beliau turut mengenang secebis nasihat dari Mahathir yang mengatakan sebagai anggota kerajaan mereka perlu jadi “lebih putih dari putih”.“Bermakna bagi orang politik, kalau dituduh sahaja, itu sudah mencukupi untuk kita melepas jawatan.“Dia pesan apa perlu pakai kereta cermin gelap, sebagai timbalan menteri, kena dilihat dan telus supaya rakyat nampak,” katanya.‘Apa yang anda tengok, itulah yang anda dapat’Nazri turut berkata selain “buku hitam”, Mahathir juga selalu membawa kamera ke mana-mana.Beliau berkata Mahathir akan mengambil gambar dalam lawatan-lawatannya, hal itu akan menjadi bukti untuk memperkuatkan nota-nota yang beliau catat dalam buku tersebut.“Jadi saya senang dan susah juga sebab dia memang satu orang yang betul-betul strict. Tapi kita enjoy, tak ada masalah.”Nazri berkata beliau banyak belajar dari Mahathir sejak masih menjadi pelajar di United Kingdom (UK) pada 1970-an.Beliau berkata, Mahathir juga biasa melawat UK sebagai menteri pendidikan.“Dia datang bagi ucapan di Dewan Malaysia di London, saya selalu ikuti ucapan dia.”Namun, kata Nazri, minat beliau terhadap bekas pemimpin Umno itu hanyalah pada sudut sikapnya yang sentiasa berterus-terang dalam menyampaikan pendapat peribadi.“Dia satu orang yang apa yang dia fikir, dia cakap, apa yang kita tengok, kita dapat. Dia tak berlakon,” tambahnya.


Pelitup muka pembedahan boleh digunakan semula?

Pihak berkuasa kesihatan mengatakan senjata paling berkesan mencegah penularan Covid-19 adalah pengunaan pelitup muka pembedahan yang perlu dibuang selepas sekali pengunaan, tetapi kebimbangan masalah pada alam sekitar, menyebabkan kebanyakan saintis mula mempertikaikan cadangan itu.Penularan Covid-19 yang semakin meluas, menyebabkan pengunaan pelitup muka diwajidkan di kebanyakan tempat termasuk dalam pengangkutan awam, kedai-kedai dan juga tempat kerja.Namun, faktor kos menjadi satu isu, sama juga dengan fakta begitu banyak pelitup muka berasaskan plastik dibuang dalam longkang dan laut.Salah satu cadangan alterntif adalah pengunaan pelitup muka kain yang boleh digunakan semula, tetapi orang ramai dilihat lebih menggemari pelitup muka pembedahan pakai buang kerana ia lebih ringan dan murah.“Pelitup muka perubatan hanya untuk sekali guna,” kata Pertubuhan Kesihatan Sedunia (WHO). “Buang segera pelitup muka itu, kalau boleh dalam tong sampah.”Namun, faktor kos menjadi satu isu, sama juga dengan fakta begitu banyak pelitup muka berasaskan plastik dibuang dalam longkang dan laut.Namun, disebabkan situasi kekurangan bekalan pelitup muka ketika gelombang pertama pandemik Covid-19 pada bulan Mac dan April, WHO membenarkan pengunaan semula pelitup muka terpakai yang dinyahkuman dalam satu laporan “prosedur luar biasa” pada bulan Jun.Pentadbiran Makanan dan Ubat-Ubatan (FDA) Amerika Syarikat (AS), dalam keadaan darurat mengesyorkan, pengunaan wap hidrogen peroksida untuk proses nyahkuman pelitup muka jenis N95 yang digunakan oleh petugas kesihatan.Kaedah lain yang boleh digunapakai bagi membersihkan pelitup muka pakai buang termasuk mendedahkannya pada suhu tinggi atau menggunakan sinaran ultraungu.Tetapi kaedah-kaedah itu tidak digalakkan untuk kegunaan orang ramai, kata ahli mikrobiologi Perancis dan saintis Adios Corona, Denis Corpet.


Peralatan belon China 'jelas' untuk mengintip, kata pegawai AS

Belon China yang terbang di ruang udara Amerika Syarikat (AS) minggu lepas jelas sekali dilengkapi dengan peralatan perisikan, bukannya data cuaca, kata pegawai AS pada Khamis.
Gambar terperinci yang diambil oleh pesawat U2 beraltitud tinggi menunjukkan peralatan belon itu "jelas untuk pengawasan perisikan dan tidak konsisten dengan peralatan belon cuaca," kata pegawai kanan Jabatan Negara AS.
"Ia ada berbilang antena untuk memasukkan tatasusunan yang berkemungkinan mampu mengumpul dan mengesan lokasi komunikasi.
"Ia dilengkapi dengan panel solar yang cukup besar untuk menghasilkan tenaga untuk mengendalikan pelbagai penderia pengumpulan risikan aktif," kata pegawai itu, dengan syarat namanya tidak disiarkan.
Pada Sabtu lepas, sebuah jet pejuang AS menembak belon di ruang udara Atlantik selepas ia melintasi sebahagian besar negara itu, selepas ianya terbang melepasi kawasan simpanan peluru berpandu nuklear dalam silo bawah tanah selain pangkalan dengan pengebom strategik.
Insiden itu menyebabkan Setiausaha Negara AS, Antony Blinken membatalkan lawatan ke Beijing yang bertujuan untuk memperbaiki hubungan antara dua kuasa besar itu.
FBI kaji bahan belon yang ditemui
Seorang pegawai Biro Penyiasatan Persekutuan (FBI) berkata, setakat ini cuma "sebahagian kecil" daripada muatan intipan dan alat elektronik belon itu telah dipulihkan.
"Bukti yang ditemui dan dibawa ke FBI sangat terhad," kata pegawai itu, menambah bahawa ia sedang diperiksa di makmal FBI di Quantico, Virginia.
Setakat ini apa yang ditemui adalah yang terapung di permukaan air, kata pegawai yang tidak mahu namanya disiarkan.
Bahagian muatan yang lebih besar, termasuk panel solar yang luas, tenggelam dalam kira-kira 14 meter selepas belon itu ditembak jatuh.
FBI tidak menyatakan sama ada bahagian muatan utama telah ditemui, tetapi memberi amaran bahawa cuaca buruk boleh menghalang usaha mencari dan memulihkan.
Pegawai jabatan negara menyatakan AS yakin belon itu berada di bawah kawalan Tentera Pembebasan Rakyat China, dan merupakan sebahagian daripada kumpulan belon yang dihantar China ke lebih 40 negara di lima benua untuk mengumpul maklumat perisikan.
"Kami yakin pengeluar belon ada hubungan langsung dengan tentera China," kata pegawai itu.
Pegawai itu berkata, AS sedang mempertimbangkan untuk mengambil tindakan terhadap entiti China yang dikaitkan dengan operasi belon itu, dan mungkin mengenakan sekatan terhadap mereka.


Denmark musnahkan 50,000 ayam akibat wabak selesema burung

Kira-kira 50,000 ekor ayam perlu dimusnahkan susulan penularan baru virus selesema burung di sebuah ladang di barat Denmark, menurut kenyataan Kementerian Makanan, Pertanian dan Perikanan negara itu pada Isnin .
"Ayam itu dijangkiti virus H5N1 yang mudah merebak dan boleh menyebabkan kematian. Kami akan memusnahkan 50,000 ekor ayam dalam tempoh beberapa hari akan datang," kata ketua bahagian Pentadbiran Veterinar dan Makanan Denmark (DVFA) Lotte Brink, lapor Xinhua.
Virus itu pertama kali dikesan pada malam tahun baru selepas apabila beberapa ekor ayam ditemui mati di sebuah ladang berhampiran bandar Orum di Perbandaran Hedensted, kira-kira 177km barat Copenhagen.
Semua ayam yang dijangkiti dijangka dihapuskan oleh DVFA dan Agensi Pengurusan Kecemasan Denmark (DEMA) diikuti dengan kerja-kerja pembersihan menyeluruh dan pembasmian kuman di seluruh kawasan ladang.
Pada Isnin, DVFA telah menyenaraikan kawasan yang berada dalam lingkungan 10km dari ladang itu sebagai Zon Larangan, sebarang pengeluaran telur atau ayam tanpa permit dilarang sama sekali.
Penularan wabak selesema burung itu kali keempat berlaku sejak Oktober dan yang terbesar setakat ini, menurut kementerian berkenaan.


Jangkitan harian catat 571 kes, 7 lagi terkorban

571 kes baru Covid-19 direkodkan semalam menjadikan jumlah keseluruhan sebanyak 5,028,794 kes.
Sebanyak 696 pesakit turut dilaporkan sembuh, menjadikan jumlah keseluruhan kes sembuh sebanyak 4,980,364.
Ketika ini, 11,564 kes aktif direkodkan di mana 10,945 atau 94.6% daripadanya menjalani kuarantin kendiri.
Tiada pesakit ditempatkan ke pusat kuarantin sementara 581 (5%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 38 kes dan 18 daripadanya memerlukan bantuan alat pernafasan.
Tujuh kematian dicatatkan termasuk dua kes kematian sebelum tiba di hospital menjadikan keseluruhan korban akibat wabak itu kekal sebanyak 36,866 orang.